ИСЛОМ – МЕҲР ЧАШМАСИ – Imom Buxoriy xalqaro ilmiy-tadqiqot markazi\nHome / МАҚОЛАЛАР / ИСЛОМ – МЕҲР ЧАШМАСИ\nИСЛОМ – МЕҲР ЧАШМАСИ\n28/07/2020\tМАҚОЛАЛАР 74 кўрилган\nИслом меҳр-мурувватга, эзгуликка чорлайдиган, раҳмдилликни тараннум этадиган диндир. Ояти карима ва ҳадиси шарифларда Аллоҳнинг бандаларига нисбатан марҳаматли бўлиши тарғиб этилган. Пайғамбаримиз Муҳаммад (с.а.в.)нинг ибрат назари билан қарасак, қилган ишлари ва айтган сўзлари устида тафаккур юритсак, бу диннинг асосий тушунчалардан бири меҳр эканлигига амин бўламиз. Аллоҳ таоло ушбу динни инсониятга олиб келган зот ҳақида “Батаҳқиқ, Биз Сени оламларга фақат раҳмат қилиб юборганмиз!” (Анбиё: 107) дея марҳамати бежиз эмас. “Раҳмат” сўзи раҳм-шафқат, марҳамат, мурувват маъноларини беради. Кишилар ҳаётнинг барча жабҳаларини қамраб олади. Раҳмат – меҳр қирраларининг энг буюкларидан биридир.\nМуҳаммад (с.а.в.)нинг айтган сўзлари, қилган ишлари ёки у кишига берилган сифатларни ўзида мужассам қилган ривоятлар – ҳадислар деб аталади. «Ҳадис» сўзининг луғавий маъноси – “янги”, “хабар”, “ҳикоя”, “сўз” бўлиб, – ал-ҳадис ан-Набавий (Пайғамбар сўзлари)дир.\nҲадиси Шариф – меҳр, шафқат, ҳиммат, эъзозу эътибор, бағрикенгликнинг қиёси йўқ китоби, ёдгорлиги, бебаҳо хазинасидир.\nҲадислар икки қисмдан: айнан хабар берувчи матн ва уни ривоят қилган ровийлар занжири – Муснаддан иборат. Ҳадислар Ислом динининг Куръондан кейинги иккинчи манбаси ҳисобланиб, кўпгина фиқҳий масалаларни ҳал этишда уларга асосланилади[2: 93-94].\nМеҳр барча замонлар ва маконларда ўзига хос аҳамият касб этган. Ислом динида пайғамбаримиз Муҳаммад (с.а.в.) бу борада ўрнак ҳисобланадилар.\n“Болага меҳрибонлик кўрсатиш, – деганлар пайғам-баримиз, ота-онанинг вазифаси ва боланинг ҳаққидир”.\nИнсон зоти доимо меҳр-муҳаббатга эҳтиёжли бўлади. Айниқса, болалар бу нарсага жуда ҳам муҳтожлар. Меҳр-муҳаббат дини бўлмиш Ислом, шунинг учун ҳам болаларга меҳр-муҳаббат кўрсатишни ота-оналарга вазифа этиб юклаган.\nАбу Ҳурайра (р.а.)дан ривоят қилинади, “Расулуллоҳ (с.а.в.) ўз ҳузурларида Ақраъ ибн Ҳобис Таймий ўтирганда Ҳасан ибн Алини ўпдилар. Шунда Ақраъ:\n“Менинг ўнта болам бор. Улардан бирортасини ўпганим йўқ”, – деди[3: 331].\nШунда Расулуллоҳ (с.а.в.) унга назар солдилар-да, сўнг:\n“Раҳм қилмаганга раҳм қилинмас”, – дедилар”. Бухорий, Абу Довуд ва Термизийлар ривоят қилганлар.\nРасулуллоҳ (с.а.в.) ўта болажон зот эдилар. Ул зот набиралари ичида Ҳасан ва Ҳусайнни жуда ҳам яхши кўрар ва уларга меҳрибонлик кўрсатар эдилар.\nРивоятда у зот (с.а.в.)нинг Ҳасан розияллоҳу анҳуга кўрсатган меҳрлари, саҳобалардан бирининг бунга бўлган муносабатлари ва муносабатнинг Расулуллоҳ (с.а.в.) томонларидан баҳоланиши ҳақида сўз кетмоқда.\nУсома ибн Зайд (р.а.)дан ривоят қилинади: “Расулуллоҳ соллаллоҳу алайҳи васаллам мени олиб, сонларига ўтқазиб Ҳасанни эса бошқа сонларига ўтқазар эдилар. Сўнгра сонларини бир-бирига қўшиб туриб: “Аллоҳим! Иккисини раҳм қилгин, мен уларга раҳм қилурман”, – дер эдилар”[3: 332].\nОиша розияллоҳу анҳодан ривоят қилинади: “Бир аъробий Набий соллаллоҳу алайҳи васалламнинг ҳузурларига келди ва: Сизлар болаларингизни ўпасизларми? Биз уларни ўпмаймиз”, – деди. Шунда Набий соллаллоҳу алайҳи васаллам: “Аллоҳ қалбингдан раҳматни суғуриб олган бўлса, мен нима ҳам қила олар эдим”, – дедилар”.\nМеҳрни қучоқлаб ўпишганда ҳам туйиш мумкин. Киши болаларини фақат кўришганда ва хайрлашганда эмас, шунчаки ҳар замонда меҳр билан ўпиб турса фарзандларига бўлган меҳри янада ошар экан.\nШаъбийдан ривоят қилинади: “Расулуллоҳ (с.а.в.): “Албатта, киши боласининг бошини силаганига ва аёлига яқинлик қилганига ҳам ажр олади”, – дедилар”. Ҳусайн Марвазий ривоят қилган.\nМусулмон одам ўз боласига меҳр кўрсатиб, унинг бошини силаб, кўнглини овутиб, тарбия маъносида қилган ҳаракатларига ҳам албатта ажр олади. Демак, бола тарбияси учун қилинадиган ҳар бир ҳаракат ажрсиз, савобсиз қолмас экан. Боланинг бошини силашда одамнинг ўзи роҳат топади. Лекин шу нарса болага ҳам яхши таъсир қилганидан, Аллоҳ таоло бунинг учун ота-онага ажр-савоб берар экан. Ота-она боласининг бошини силагани учун ҳам ажр олар экан, уни едириб-ичиргани, кийдиргани, ўқитгани, Қуръон ёдлатгани, одоб-ахлоқдан тарбия бериб қийналгани учун оладиган савоблари қанча бўлишини ўзингиз тасаввур қилаверинг.\nДемак, ота-онанинг бола учун қиладиган ҳеч бир ҳаракати савобсиз, ажрсиз кетмас, дунё-ю охиратнинг бахту саодатига сабаб бўлмай қолмас экан.\nҚизларга алоҳида ҳурмат ва меҳр билан муносабатда бўлиш ҳақида Расулуллоҳ (с.а.в.)нинг кўрсатмалари ҳам бор. Чунки қизлар меҳрга муҳтож, ўзлари ожиза бўлишади. Шу боис улар тарбиясида эътибор, меҳр-мурувват ва эҳтиёткорлик кўпроқ зарур бўлади[3: 333]. Ҳусайн Марвазий ривоят қилган.\nБу ҳадис аввалги ривоятнинг бир оз кенгроқ баёни экан. Бу ерда ота ўз ҳузурига келган иккала фарзандининг ҳам бошини силагани ҳақида сўз кетмоқда, яъни иккисига бир хил меҳр кўрсатган. Фақат уларни ўтқазишда орада фарқ содир бўлган. Ана ўша нарса ҳам Набий соллаллоҳу алайҳи васалламнинг эътиборларидан четда қолмаган.\nТарбия ҳам ота-оналарнинг бурчи ва фарзандларнинг ҳаққидир. “Тарбия” сўзи арабча “робба” феълидан олинган бўлиб, ўстирди, зиёда қилди, риоясига олди, раҳбарлик қилди маъноларини билдиради. Мусулмон уламолар “тарбия”ни бир неча хил таъриф қилганлар. Жумладан, Имом Байзовий қуйидагича таърифлайди: “Тарбия бир нарсани аста-секин камолига етказишдир”. Роғиб Асфиҳоний тарбияга қуйидагича таъриф беради: “Тарбия бир нарсани бир ҳолдан иккинчи ҳолга ўтказа бориб, батамомлик нуқтасига етказиш яъни комилликка етказиш. Тарбия маъноларидан бири инсоннинг диний, фикрий ва ахлоқий қувватларини уйғунлик ҳамда мувозанат ила ўстиришдир”[3: 339].\nИсломда болалар тарбияси ота-онанинг энг масъулиятли ва узоқ давом этадиган бурчларидир. Бошқа бурчлар баъзи ишларни қилиш ёки мулкни сарфлаш билан охирига етади. Аммо тарбия масъулияти бардавом бўлади. Зотан, ота-онанинг фарзанд неъматига ҳақиқий шукрлари ҳам айнан тарбия масъулиятини шараф билан адо этиш орқали юзага чиқади. Амалий шукр – берилган неъматни, неъмат берувчи зотни рози қиладиган тарзда тасарруф қилиш билан бўлади. Бинобарин, фарзанд неъматига амалий шукр қилиш ўша фарзандни Аллоҳ таолога итоат қиладиган банда қилиб тарбиялаш билан юзага чиқади.\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Ҳар туғилган бола фақат фитрат (соф табиат) ила туғилади. Бас, ота-онаси уни яҳудий ёки насроний ёки мажусий қилади. Бу худди ҳайвоннинг бус-бутун ҳайвон туғишига ўхшайди. Сиз унда қулоқ-бурни кесилганини ҳис қилганмисиз?” дедилар. Сўнгра Абу Ҳурайра “Агар хоҳласангиз: “(Бу) Аллоҳ одамларни яратган асл фитратдир. Аллоҳнинг яратганини ўзгартириб бўлмас. Ушбу тўғри диндир”, деган оятни ўқинг”, дер эди[3: 340].\nТарбиянинг бир қисми болага одоб ўргатишдир. Бизнинг тилимизда “одоб” тарзида талаффуз қилинишга одатланиб қолинган арабча “адаб” сўзи, аслида, “маъдаба” ўзагидан олинган. “Маъбада” сўзи одамлар даъват қилинган зиёфатни англатади. Одоб ҳам одамлар доимо даъват қилинадиган маънавий “маъдаба” – зиёфат бўлганлиги учун шу номни олган.\nАбу Муҳаммад “Китоб ул-ваҳй” номли асарларида: “Одоб одамларни мақталган нарсаларга чақиргани учун “одоб” деб номланган”, – дейдилар.\nАбу Зайд раҳматуллоҳи алайҳ: “Одоб фазилатларидан бирига элтувчи яхши уринишга ишлатиладиган исмдир”, – деганлар[3: 342].\nСаъийд ибн Осс (р.а.)дан ривоят қилинади: “Расулуллоҳ (с.а.в.): “Ҳеч бир ота ўз фарзандига яхши одоб ўргатишдан ортиқ ҳадя қила олмайди”, – дедилар”.\nАнас ибн Молик (р.а.)дан ривоят қилинади: “Расулуллоҳ (с.а.в.): “Фарзандларингизни ҳурматланг ва уларнинг одобини гўзал қилинг”, – дедилар”. Пайғамбаримиз (с.а.в.) яна бундай деганлар: “Авлодларингизни, биринчидан: “Аллоҳни севадиган қилиб тарбияланглар…” Чунки Аллоҳ таоло уни йўқдан бор этиб, ота-онани унинг дунёга келишига сабабчи қилди. Ва уларнинг қалбларига фарзанд меҳру муҳаббатини солди. Агар Аллоҳ таоло фарзанд муҳаббатини қалбга солмаганида, уни бағрига босмасди, раҳм-шафқат қилмасди, кўчага ташлаб кетган бўларди. Шунинг учун фарзанд Аллоҳ таолони севиб, унга шукрлар қилиши лозим.\nИккинчидан: “Аллоҳнинг Расулини севадиган қилиб тарбияланглар”. Чунки Аллоҳ таоло Расулуллоҳни (с.а.в.ни халқ орасидан танлаб олиб, халққа пайғамбар қилиб юборган. Пайғамбаримиз инсонларга ота-онасидан ҳам меҳрибонроқ бўлган, дунёдаги барча яхшиликларни ўргатган зот, бутун дунё аҳлининг устози саналади.\nУчинчидан: “Аллоҳнинг Китобини севадиган қилиб тарбияланглар…”. Чунки китоб инсониятни ҳидоятга чорлайди.\nТаҳлиллар натижаси пайғамбаримиз томонидан яратилган тарбиявий қадриятларни ўрганиш, ёшларни комил инсон бўлиб вояга етишида муҳим аҳамият касб этади. Ҳадислар – кишида одоб-ахлоқ, меҳр-оқибат, маънавият, ва инсонпарварлик туйғусини шакллантиришда асосий манба ҳисобланади.\nЙўлдошхўжаев Ҳ., Раҳимжонов Д., Комилов М. Диншунослик, –Т., 2000.\nШайх Муҳаммад Содиқ Муҳаммад Юсуф. Бахтиёр оила. –Т.: Ҳилол-нашр, 2014.\nАлимов У. Оилада фарзанд тарбияси. –Т.: Мовароуннаҳр, 2014. Электрон манзил: http://www.muslim.uz.\nФАН ЭТИКАСИ – илм-фан билан шуғулланишда олимнинг фаолиятини жамият томонидан тан олинган ахлоқий қадриятларга қай …


Тожикистон Эрондан электр энергияси олмоқчи\n10 май 2021, Тошкент вақти: 01:32\nТожикистон қўшнилари Ўзбекистон ва Қирғизистон билан чегараларини аниқлаштиришда Россиядан ёрдам сўради. Россия бунга ижобий жавоб қайтаргани айтилмоқда.\nМаълум бўлишича, Тожикистон қўшнилари билан чегараларни делимитация ва демаркация қилиш учун Россиядан собиқ СССРнинг архивлардаги ҳужжатларни сўраган.\nТожикистон ташқи ишлар вазири Ҳамрохон Зарифий Душанбеда ўтказилган матбуот анжуманида чегараларни аниқлаштириш масаласи шу вақтгача ҳал этилмаганига тўхталиб: “Қишлоқ ва шаҳарлар ҳудудларида чегараларни аниқлаш анча муаммо туғдирмоқда. Чунки совет даврида иттифоқдош республикалар ўртасидаги чегаралар аниқлигига кам эътибор берилган. Қўшниларимиз билан делимитация ва демаркация масалаларининг асосий қисмини ҳал қилиб бўлдик. Аммо чегараларга оид зарур ҳужжатлар делимитация ва демаркация бўйича давлатлараро комиссия ихтиёрида эмас. Ҳозир чегараларни аниқлаштиришнинг энг қийин босқичи бошланган. Шунинг учун Шанхай ҳамкорлик ташкилотига аъзо давлатлар ташқи ишлар вазирлари учрашуви чоғида россиялик ҳамкасбим Сергей Лавров билан шу масалада гаплашдик. Ундан чегараларни аниқлашда Москва архивида сақланаётган Совет Иттифоқи ҳужжатларидан фойдаланишга расман рухсат берилишини сўрадик”,- деди.\nМатбуот анжуманида Ҳамрохон Зарифий Ўзбекистон-Тожикистон муносабатларининг кўпгина нуқталарига тўхталди.\nДастлаб у Тожикистон Олий суди раисининг Ўзбекистон томони мазкур суд биноси олдидаги портлашга алоқадор экани тўғрисидаги айбловида расмий Тошкент ҳеч қандай муносабат билдирмаганини маълум қилди.\nШундан сўнг у журналистларнинг Ўзбекистон бундан уч йил бурун Евроосиё иқтисодий ҳамжамиятига аъзо бўлгандан кейин ташкилотга аъзо давлатлар учун виза тартибини бекор қилиш мажбуриятини олгани, аммо шу кунгача бу масала ҳал этилмагани сабаблари ҳақидаги саволига жавоб қайтарди.\n“Ҳар бир мустақил давлат виза масаласини ўзи ҳал этиш ҳуқуқига эга. Шунинг учун бу ўринда Ўзбекистонга бирор даъвомиз йўқ. Аммо масаланинг бошқа томони - ҳаммамиз бир иттифоқда яшаганмиз, бизнинг қариндош-уруғчилик, иқтисодий алоқаларимиз мавжуд эди. Бу масалани ҳал этишда қўшни давлатлар раҳбарларининг сиёсий иродаси зарур. Биз оддий халқнинг борди-келдисини осонлаштириш ниятида виза тартиби бекор қилиниши ёки соддалаштирилишни истардик. Бу борада ҳам музокаралар давом этмоқда. Аммо ҳозирча қувонса арзигулик маълумотлар йўқ”,- деди Ҳамрохон Зарифий.\nҲ.Зарифий асосий истеъмолчиси Ўзбекистон бўлган Зарафшон ва Вахш дарёлари устида қурилиши режалаштирилган ГЭСлар каскади ва бу борада Ўзбекистон билан юзага келган келишмовчиликларга барҳам берилганини маълум қилди.\n“Ўзбекистон Зарафшон ГЭСнинг ўз иқтисодиёти ва экологиясига салбий таъсири йўқлиги хорижий экспертлар томонидан тасдиқлансагина бу қурилишга тўсқинлик қилмаслигини билдирганди. Куни-кеча германиялик экспертлар бу лойиҳа юзасидан ўтказилган тадқиқот натижаларини эълон қилди. Унда Зарафшон ГЭС қўшнилар учун зарарсизлиги, аксинча у минтақани арзон электр энергияси билан таъминлаши айтилган. Энди ҳар қандай эътирозлардан қатъи назар, Зарафшон ГЭС қурилишига оид тадбирлар бошланади”,- деди Ҳ.Зарифий.\nУ 29 июль куни Эронга расмий сафарга ҳозирланаётгани, имзоланиши режалаштирилган ҳужжатлар орасида Эрон-Афғонистон–Тожикистон электр узатиш линияси қурилишига оид лойиҳа шартномаси ҳам борлигини таъкидлади.\n“Ўзбекистон ва Туркманистон табиий газ нархини тобора оширмоқда. Бу эса биз учун бир қатор иқтисодий муаммолар яратади. Вазиятдан чиқишнинг ягона йўли Афғонистон орқали Эрондан электр сотиб олишдир. Биз ёз мавсумида Эронга ортиқча электр қувватини сотамиз, эвазига қиш мавсумида зарур электр қувватини арзон нархда оламиз. Шунинг учун бу электр узатиш линиясини қуриш бизга жуда фойдали”,- деди Ҳ.Зарифий.


Миллий ғоя тафсилотлари. « Ўзбекистон Халқ Ҳаракати\nМиллий ғоя тафсилотлари.\n28 September 2013 - 9:31\nАгар уч одам узоқ сафарга чиқсалар, улар албатта биттасини бош қилиб танланшлари керак. Бу ҳолда, сафар жараёнида, муоммо оз бўлади. Қавм ёки аҳли инсонлар, қадимдан ўз оқсақоллари орқали бошқарилиб, жамоа қоидаларига бўй сунган ҳолда яшаганлар.\nХашарга келган жамоа аҳли учун ҳам, ишчи ўринлари тайинланган бўлиши керак. Иш жараёни эса бирор тажрибали инсон ёрдамида бошқарилади. Шундагина хашарчилар меҳнати, эффектив натижа беради. Жамоа аҳли, ишончли шахс бошчилигида, белгиланган вазифаларни, юқори кўрсаткичлар билан бажариш мумкин.\nЯхши ният билан бошқарилаётган жамоада, исонларнинг ўзоро ҳаётий муоммалари, нисбатан осон ечилади.\n“Агар, ҳокимлар адолатсиз, бойлар саховатсиз, олимлар иймонсиз бўлсалар, сизга ернинг устидан ернинг ости яхшидир. Агар, ҳокимлар адолатли, бойлар саховатли, олимлар иймонли бўлсалар, сизга ернинг остидан ернинг усти яхшидур”, дейилган эски бир ривоятда. Аждодларимиз бу билан, ҳаётда инсонларнинг маънавий баркамоллиги ва жамиятнинг юксаклиги ўзоро боғлиқ эканини таъкидлаяпти.\nҚавмнинг ижтимоий ҳаёти,структура ва ғоялар билан бошқарилади. Бошқарувдаги ютуқ ва камчиликлар эса, айнан жорий ғояга боғлиқдир. Жамиятда, сингдирилган ғоянинг таъсир кучи, маълум бир даврда самарали бўлади. Маълум даврдан кейин эса, ғоянинг актуал кучи йўқалади. Ғоянинг, вақт бирлиги давомидаги таъсир кучи, унинг ҳаётийлигига боғлиқ.\nМамлакатимизда, охирги 150 йил давомида бружуазия (Чор Россияси), коммунизм ва демократия ғоялари ҳукум сурган.Бу ғоялар миллатимиз учун ғайри табиий бўлиб, одамлар ва жамият орасида ўзоро муносабатларида, катта муоммоларни келтириб чиқараверган. Жамият яхши тамонга ўзгармаган. Чунки, юртимиз шу даврларда, миллий ғоя билан бошқарилмаган.\nБизнинг миллий ғоямиз, ўзбекчилик ананаларига, ислом маънавиятига, тарихий ва маданий қадрятларига асослаган бўлмоғи керак. Шундагина, миллат маънавияти ва давлат иқтисоди, ҳаққоний ривож топади. Давлатимизнинг ҳар тамонлама равноқ топиши учун, айнан миллий ғоя зарур.\nМиллий ғоя саставининг айрим мавзуларини, мен тубанда санаб ўтаман:\nЎзбкеистон, кўп миллатли ва кўп маданиятли халқдир. Мамлакатимиздаги ўзбекчилик ананалари ва ислом маданияти ўз хсусиятлари билан, атрофимиздаги бошқа дин вакилларини, ҳар доим аҳилликда яшашга чорлаган. Шу сабабли, бизнинг диёримизда ҳамиша миллий тотувлик ҳукум сурган. Миллатимиз тарихида, унинг бошқа дин вакиллари аҳлига тажавузлиги қайд этилмаган.\nЙўлда изда, тўй маракада ва кўча куйда одамларнинг ўзоро суҳбати, жамиятимиздаги адолатга бориб тақалаверади. Бой- камбағал, каттаю- кичик, илмли ва илимсиз ҳаммамиз адолатни қумсаймиз. Демократияни эмас, адолатни излаймиз.\nЖамиятдаги адолат, ғоя махсулидир. Ислом таълимоти, адолатли жамият ғоясининг, мукаммал манбаасидир. Ўз навбатида, миллий ғоя, адолатли жамият идеясини ҳам ўз ичига олади.\nОдамларнинг адолатли жамиятдан кейинги орзуси, оиланинг мўл кўлликда яшашидир. Орзу ҳавасларнинг амалга ошишидир. Инсонлар орасидаги адолатли муносабат, эркин мехнат муносабатларига олиб келади. Эркин мехнат натижаси, файзу баракали бўлади. Мамлакатдаги эркин мехнат муносабатлари, технология ва фан ютуқларининг ўз вақтида жорий қилиниш амаллари, мамлакатни иқтисод тараққиётига олиб келади.\nАллоҳ инсонни азиз ва мукаррам қилиб яратган. У ҳамма мавжудотлардан устундир. Лекин, одамдан одам устун бўлмаслиги керак. Инсонлар, Аллоҳ олдида ва бир бировларининг олдида ҳам тенгдирлар. Одамнинг одамдан афзаллиги, унинг Аллоҳ олдида, дунё ва охират ишларини бажаришига боғлиқдир. Одамлар, бир биридан тақвоси(бажарган яхши амаллари) билан фарқ қиладилар. Одамлар бир бировларини асрашлари ва ҳимоя қилишлари керак. Бу, Ислом таълимотининг асосий кўргазмаларидан биридир.\nИлм ва эьтиқод\nИлмли одамнинг, илмсиз одамдан жуда катта фарқи бор. Илмсиз(эьтиқодсиз) одам, жамият неъматларининг бепарво истемолчисига айланиб қолавервади. Илмсиз одам, жамиятдан талаб қилавериш билан умрини ,бекорга ўтказиб юбориши мумкин.\nИлм, иймон ва эьтиқод қўрғонидир. Эьтиқодли одам, тафаккури билан, ўз ҳаёт йўлини, эзгу мақсад сари йўналтира олади. Улуғ мақсад сари интилиб яшаган ҳар бир инсон, жамиятнинг яхшиликка ҳаракатлантирувчи кучи ҳисобланади. Мўмин мусулмон, бешикдан то қабргача илм ўрганиши керак.\nИнсон, бутун мавжудотлар орасида беш маънавий хусусиятга эга бўлган жонзоддир. Яъни, исон вужудида ақл, меҳр,кўнгил, шарм-ҳаё ва сабр мужассам. Шу хосиятларини, инсон ҳар доим яхши тамонга тарбия қилиши мумкин. Йўқса инсон вужудида, буларнинг акси устин келади. Яъни жоҳиллик, хасад, ишонмаслик, беҳаёлик, нафс. Тарих давомида, инсон ўзида, бу хусусиятларини ҳар хил йўллар билан тарбиялаган. Бироқ, инсондаги маънавий хусусиятларни, фақат Ислом самарали тарбиялай олган. Масалан, инсоният тарихида фохишабозлик ва алкогализм иллатлари устидан, фақат Исломий тарбиягина керакли натижаларга эришган. Масалан, Ғарб мамлакатларида, даврий равшда жорий қилинган “сухой закон”лар, аҳолини алкгализм домидан қутқара олмаган. Фохиш амаллар, ғарб аҳли учун, кундалик ҳаётий нормага айланиб қолаяпти.\nИсломда ватапарварлик, оиласини севиш билан баробар саналади. Оила, икки жинснинг, улуғ ҳикматга эга бўлган никоҳ билан қавушиб яшашидир. Оила жуфтларининг ўзоро муҳаббати, барча оила аъзоларининг мехрли бўлишларига сабабчи бўлади. Оиланинг қадр қиммати, никоҳнинг поклиги билан юксак бўлади. Ўз қадр қиммати билан яшаган оилалар жамоаси ўз она ерини, ҳудудини ҳимоя қилиб, уни ривожлантиришга қодирдирлар.\nЭр хотин орасидаги хиёнат, никоҳни бузади. Оилада, меҳр- мурруват ўрнига, кўпроқ жанжал ва келишмавчиликлар содир бўлаверади. Оилада, ўзоро ҳурмат суст бўлади. Бу фактор, оила аъзоларининг тезда, тарқалиб кетишига сабабчи ҳам бўлади.Бундай оилалар жамоаси, ўз ерини душмандан ҳимоя қилишга ожиздирлар ва жамоа ривожлана олмайди.\nИнсон ҳақлари ва мажбуриятлари\nИнсон туғулиб, ўз ҳақлари билан дунёга келади. Шу билан бирга ҳар бир инсоннинг туғилиб вояга етган жамоаси олдида, мажбуриятлари ҳам бор. Инсон ҳақлари ва фарз амаллари диний адабиётларимизда ва буюк алломаларимиз меросларида, ёрқин таърифланган. Алломаларимиз фикрларини ўргансак ва бу фикрларни жамиятимизда жорий қилиб билсак, биз албатта инсон ҳақлари ва мажбуриятлари амалга ошадиган жамият қурамиз. Бу ҳам миллий ғоямизнинг, бир қисми ҳисобланади. Миллий ғоя, биз билан ёнма-ён яшаётган ҳар қайси миллат ва дин вакилларини, ижтимоий ва иқтисодий ҳимоя қилиб билиши шарт.\nТил ва тарих\nАллоҳнинг улуғ, неъматларидан бири, бу тилдир. Тил воситасида, ўрганамиз ва ўргатамиз, биламиз ва билдирамиз. Тил, миллат ривожининг воситасидир.\nТарих, жамиятни бошқаришдаги, йиллар давомида босиб ўтилган воқеаларнинг ёзма номалари ва ашёвий далилларидир. Халқимиз, ўз тарихи давомида, злум ва эзгулик, қувонч ва ташвиш, уруш ва тинчлик даврларини ўз бошидан кечирган. Бу кечинмаларнинг барчаси, аждодлардан авлодларга мерос ва ибрат бўлиб қолдирилган.\nБугун, жамиятимизни ривожлантиришда, биз албатта тарихдан сабоқ олиб ва унинг ютуқ ва қамчиликларига эьтибор бермоғимиз лозим. Тарихий фактлар, бугунги жамият нуқсонларини ечишда, шуҳбасиз ёрдамчи омилларга айланиши мумкин. Миллий ғоя саставида, тил ва тарих мавзуси акс этиши керак.\nМиллий ғоя тафсилотлари жуда кенг мавзу. Бу мавзуга зиёлиларимиз ва сёсатшуносларимиз, ҳали жуда кўп марта қайтадилар. Биз ўзлигимизга, миллий ғоя билан баробар қайтамиз.


Моргда тирик топилган гўдак беш ҳафтадан...\n02.12.2020 23:23 0 3379\nФото: «Getty Images/iStockphoto»\nМексиканинг Пуэбла шаҳрида янги туғилган чақалоқ моргнинг музлатиш камерасидан тирик ҳолда топилди. У юз берган ҳодисадан сўнг беш ҳафта ўтгач оламдан ўтган. Бу ҳақда «New York Post» нашри хабар берди.\nЛазарито Альбино 21 октябрь куни ҳомиладорликнинг 23-ҳафтасидан сўнг дунёга келди (меъёрий ҳомиладорлик муддати ўртача 17 ҳафта кўпроқ бўлади). Шифокорлар уни ўлик туғилди деб ўйлаб, моргга олиб боришган ва музлатиш камерасига жойлашган. Боланинг отаси ўлими ҳақидаги гувоҳномага имзо чеккан.\nОлти соатдан сўнг дафн этиш агентлиги ходимлари болани олиб кетиш учун келганларида, не кўз билан кўрсинки, бола қимирлаб, йиғлай бошлаган.\n«Биз шу заҳоти отасини чақирдик. У ҳам гўдакнинг йиғлаётганига гувоҳ бўлди», — деди агентлик ходими.\nБолакайни тезда интенсив терапия бўлимига ўтказишди. Бироқ у 27 ноябрь, жума куни ҳаётдан кўз юмди. 28 ноябрь куни уни дафн этишди.\nБоланинг ота-онаси, Сантьяго ва Элиза Альбино шифохонани совуққонликда айбламоқда. Улар инсон ҳуқуқлари бўйича Миллий комиссияга мурожаат қилишганди, ташкилот тергов ҳаракатларини бошлаб юборди.\n«Лазарито туғилганида нима содир бўлганининг тагига етмоқчимиз», — дейди ота-она.\nХориж 28/02, 10:15\nХориж 18/02, 18:38\nГўзаллик танлови ғолиби одам ўғирлашда гумон қилинмоқда\nХориж 11/02, 22:05


Кўланкаси майдон ҳокимлар: бу сафар ҳам...\nАндижон вилояти перинатал марказида кесилган соғлом дарахтлар.\nАндижонда 12 туп қарағай шарт кесиб ташланди.\nБу воқеа тафсилотлари интернетда айланишни бошлагач, айбдорни топиш ҳам кўп куттирмади: барчасига шўринг қурғур Андижон шаҳар ободонлаштириш бошқармаси бошлиғи сабабчи экан. Унга Жиноят кодексининг 198-моддаси 2-қисми билан жиноят иши қўзғатилди...\nБир эмас, икки эмас, бу мавзу ҳар кўтарилганда Андижон вилояти ҳокими Шуҳратбек Абдураҳмоновнинг фамилияси янгради. Тўғрида, вилоят перинатал марказидаги ҳайҳотдай жойда дарахтлар қирғин қилинсин-у, бундан ҳокимнинг хабари бўлмаса?! Наҳотки вилоят раҳбари шаҳар ўртасида бир яшил макон йўқ қилинаётганини билмаса? Ободонлаштириш бошқармаси бошлиғини ярим тунда дарахт кесишга нима мажбур қилди экан? Нега бошқарма бошлиғи унга ким буйруқ бергани борасида мужда бермайди? Нега вилоят ҳокимлиги матбуот хизмати дарахтлар юзасидан аввал ёлғон маълумот бериб, сўнг бирдан таҳрирлаб тузатди?\nВилоят ҳокими ҳодисада айбдор экани исботланмаган, аммо бу ишда битта ободонлаштириш раҳбарининг журъати камлик қилишига ёш боланинг ҳам ақли етади.\nБир туман ёки вилоят экологиясига таъсир қилувчи бундай қарор одатда якка шахслар томонидан, ёпиқ эшиклар ортида ҳал этилади, аммо унинг жабрини барча баравар тортади.\nБундан уч йил аввал Китоб туманида «Жазирамада юриб бўлмай қолди: Қашқадарёда сўлим шаҳар чўлга айланиш арафасида» номли мақола ёзгандим. Унда Китоб шаҳрида дарахтлар кесилиши муаммоси кўтарилган. Шу мақола ёзилгандан кейин қизиқ воқеа содир бўлди: тумандаги врачлик пунктларидан бирида бир неча туп дарахт кесиб ташланган.\nОрадан икки кун ўтар-ўтмас туманнинг ўша вақтдаги ҳокими мажлис ўтказиб, врачлик пункти бош шифокорини барчанинг олдида изза қилган. Иш шу билан тўхтамаган: врачнинг номига экологлар номидан каттагина сумма ёзилган «салом хати» келган. Қаранг, бутун шаҳарнинг дарахтини кестиришга буйруқ берган раҳбар етти-саккиз туп арчани нобуд қилганни жазолаяпти. Экологлар ҳам чаққонгина экан, дарров жазони ижро этишга бел боғлашган...\nҲурматли экологлар маҳаллий ҳокимларнинг йўриғига қараб иш кўриши исботини ана шуни воқеа мисолида кўрган эдим.\nТўғри, Экоқўмита Андижондаги воқеа юзасидан жим турмади. Эҳтиёткорлик билан (!) муносабатлар берди. Аммо битта кичик амалдорнинг жазоланиши билан тугайдиган бу саҳналар Ўзбекистон экологиясига аёвсиз зарар етказаётган ўзбошимчаликларни тўхтата олмайди, аксинча давом этишига олиб келади. Нарзулло Обломуродовдай президентлик сайловларида чиниққан номзод келган ташкилот қачон шиддатли баёнотлар билан чиқиб, экобузарларларни эсанкирата бошлайди? Атрофга қаранг, қиш қишга ўхшамай қоляпти, баҳор баҳорга. Фарзандларга чўлу-биёбонга айланган юрт қолдиргандан кўра, ўзига хон, кўланкаси майдон айрим раҳбарларни қонун ва жамоатчилик фикрига юрғизиш маъқул.\nСтатистика: депутат Расул Кушербаевга кўра, ноқонуний дарахт кесиш ҳолатлари:\n- 2019 йилда 2598 нафар шахс;\n- 2020 йилда 3960 нафар шахс;\n- 2021 йилнинг 10 ойи давомида 4067 нафар шахс томонидан амалга оширилгани аниқланган. Табиатга тажовуз камаймаяпти.\nПрезидент Шавкат Мирзиёев раҳбарлигида атроф-муҳитни ҳимоя қилишга бағишлаб ўтказилаётган видеоселектор давомида дарахт кесишга бўлган мораторий муддати узайтирилиши маълум қилинганди. Ҳар бир дарахтни асраб-авайлаш давлат раҳбари эътибори даражасига кўтарилганди.\nШунча тақиқ ва мораторийга қарамасдан қонунни бузувчилар сони ўсиб бормоқда.\nЧуқур экологик танглик кутаётган минтақани қутқариш ана шундай ўзбошимчаликларга тўғри баҳо беришдан бошланмайдими?\nТаҳлил 04/02, 12:23\nЖамият 11/02, 10:10\nИқтисодиёт 11/05, 17:42\nҲодиса 11/05, 09:29\nЖамият 10/05, 09:39\nНавоий вилоятида бир қатор шаҳар ва туман ҳокимлари алмашди


Ўзсаноатқурилишбанк биринчилардан бўлиб дунё бўйлаб пул ўтказмаларини йўлга қўйди - Ishonch.uz\nБош саҳифа Ўзбекистон Ўзсаноатқурилишбанк биринчилардан бўлиб дунё бўйлаб пул ўтказмаларини йўлга қўйди\nЎзсаноатқурилишбанк биринчилардан бўлиб дунё бўйлаб пул ўтказмаларини йўлга қўйди\nЎзсаноатқурилишбанк томонидан Ўзбекистонда биринчи бўлиб Mastercard халқаро картаси орқали бошқа банкларнинг шу турдаги карталарига пул ўтказмаларини амалга ошириш йўлга қўйилди.\n“Mastercard MoneySend” деб номланган мазкур хизмат “Mastercard Worldwide” тўлов тизимига тегишли бўлиб, у карта эгаларига реал вақт режимида ўзаро пул ўтказмаларини амалга ошириш имконини беради.\nЭндиликда хорижий валютада пул ўтказмасини бажариш учун муайян ҳужжатларни расмийлаштиришга ҳожат йўқ, фақатгина ушбу турдаги банк карта эгасининг исми шарифи ҳамда карта рақамини билиш кифоя қилади ва барчаси онлайн бажарилади. Айни пайтда “Masterсard MoneySend” хизмати Банкнинг Joyda мобил иловасида амал қилмоқда. Бунда Банк томонидан карта эгаси тасдиқланади ва ўтказма дарҳол жўнатилади.\nШу билан бирга, маблағлар бошқа банкларга тегишли Masterсard карталари орқали Ўзсаноатқурилишбанкнинг шу турдаги картасига бир неча сонияларда келиб тушади. “Masterсard MoneySend” хизматининг афзаллиги шундаки, мижоз Банк филиалига ташриф буюрмасдан бутун дунё бўйлаб исталган Masterсard картасини тўлдириши мумкин.\nЎтказмаларнинг Joyda мобил иловаси орқали амалга оширилиши юртдошларимизга хориждаги яқинларидан осон пул қабул қилиб олишларида муҳим ёрдамчи бўлиши шубҳасиз.\nАввалги саҳифаРизо Дегати: Қорабоғ масаласини 30 йилдан бери ёритаётган фотожурналист\nКейинги мақолаЛоқайдликми ё нўноқлик?


ahlisunnat.com-Бошқа мавзулар-Гипноз нима?\nКишидаги идрок этиш ҳолатининг бошқа бир шахс тарафидан турли таъсир йўллари билан ўзгартириши натижасида вужудга келган махсус уйқу ҳолига гипноз ёки гипнотизм дейилади.\nГипноз ҳодисасини очиқлаб берадиган теория ҳали ҳам йўқ. Теориялардан бири кўра гипноз бу – бир уйқу туридир. Рус физиологи Иван Павлов гипнозни уйқуга кетишдан бироз аввал пайдо бўладиган рефлексларнинг шу вақтда ҳосил бўладиган бир ўтувчи ҳолат деб таърифлаган.\nГипнозда ухлатиш асосий масала эмас. Уйқудаги киши саволларга жавоб бера олади. талқин этилган баъзи истакларни бажара олади. Гипноз ухлаган кимсанинг бутунлай ухлатиб қўйган кишининг иродаси остига кириши эмас. Икки тарафли истак билан бу ҳол вужудга келиши мумкин.\nАвстрияли доктор Антон Месмер хасталарнинг устидан магнит ўтказганда бу кшиларда қизиқ ҳолатлар пайдо бўлганини кузатди. Месмер ўтказган бу даволаш вақтида бир уйқу ва идрок ўзгариши вужудга келарди. Франция фанлар академияси Месмернинг бу даволаш натижаларини кўрди, фақат у суянган теорик асосларни рад этди. француз доктор Бернхеим гипноз вақтида қилинган талқиннинг аҳамиятини ўртага қўйди. Инглиз ва Америка тиббиёт ассоциацияси тиббий даволашда гипнознинг ўрнини қабул этдилар.\nПенсилвания тиббиёт факультети таълим аъзоси Франк Марлове “Гипноз бу – маълум бир нуқтада тўпланган қуюқ концентрациядир” деб айтган ва жарроҳлик амалиётларида наркоз қўлланмай, гипноз фойдаланмоқда.\nТранс ҳолатини (уйқу ва уйғоқлик орасида ҳолат) таъминлаш учун турли методлар бор. Булардан энг тарқалгани “ўзаро нигоҳ алмашиш”дир. Гипнозчининг кўзига кўзларини тиккан кимсага аста-секин қовоқларининг оғирлашиб бораётганини ва уйқуга кетаётгани талқин этилади. Гипноҳ ҳолатининг энг аҳамиятли хусусияти кишида ўртаг қўйган талқинга очиқ ҳолатидир. Киши гипнозчи тарафидан ўртага қўйилган фикрларни тараддудсиз қабул қилади. Ҳатто кишига гипноздан кейин қиладиган ишини талқин этсалар, улар ўз хоҳиши билан ва вақти келганда буларни бажаради.\nГипноз ёрдамида транс ҳолига келтирилган кишида вужудга келган ярим уйқу ҳолати енгил, ўрта ва чуқур гипноз сифатида турларга бўлинади. Енгил транс дейилган ҳолатда кўзлар юмилади, нафас олиш секинлашади, киши фақат оддий талқинларни гипноздан кейин бажара олади. Ўрта транс ҳолида қисман хотирасизлик ҳосил бўлади. Талқин йўли билан баъзи галлюцинацияларни пайдо қилиш мумкин. Чуқур трансда умумий хотирасизлик пайдо бўлади. Киши кўзлари очиқ бўлган ҳолда талқин этилганларни қилади. Бу шаклда кишининг маълум бир вужуд қисмида талқин билан сезишни йўқотади. Бу орқали жарроҳли амалиётлари амалга оширилади.\nУхлатилган кимса уйғотилмасдан транс ҳолатида давомли қолмайди. Чунки гипноз ўзаро гаплашиш ва алоқа орқали бўлади. Улардан бирининг ишни тўхтатиши ёки истамаслиги билан гипноз тугайди.\nГипноз стомотология, акушерлик, жарроҳлик соҳаларида қўлланилиши мумкин. Психологлар хасталаридан ўтмишда бўлган ва хотирлашни истамайдиган ёки онг-идрок тагига яширган ҳодисаларни гапиртириш учун гипноздан фойдаланадилар.\nОтогипноз бир кишининг ўзига ўзи талқин этиш орқали тарнс ҳолатига тушишидир. Турли ишлар бу йўл билан ўз-ўзига талқин этилиши мумкин. Кечқурун ётаётган вақтида отогипноз йўли билан транс ҳолатига тушган ва ўзига соат бешга қадар ухлаб, шу вақтда уйғонишини талқин этган кимса белгиланган вақтда уйғонади.


Қуёш энергетикаси 2016 йилни рекорд натижа билан якунлади\n20:01 / 18.01.2017\nФото Flickr/United Nations Photo\nGlobalData консалтинг компанияси маълумотларига кўра, 2016 йилда дунёда умумий қуввати 70 гигаваттлик қуёш электр станциялари ўрнатилган. Агар маълумотлар тўғри бўлса, унда қуёш энергетикаси 2016 йилда 2015 йилга нисбатан деярли 1,5 баробар ўсган. Бошқа таҳлилий гуруҳлар янада каттароқ рақамларни беришган, уларнинг ҳисоб-китобларига кўра, 2016 йилда 76 гигаваттлик қуёш электр станциялари ўрнатилган. Агар улар ҳақ бўлсалар, қуёш электр станциялари 12 ой ичида ўз қувватини 30 фоизга оширган. Гелиоэнергетика (қуёш энергетикаси) биринчи марта Россия каби давлатнинг умумий энергетикаси қувватидан ошиб кетган. Уларнинг киритилиши ўртача суръати ҳар 450 сонияда бир мегаваттга яқин бўлган.\n2015 йил охирига келиб дунёда 225 гигаваттлик қуёш электр станциялари бўлган. GlobalData маълумотларига кўра, 2016 йил охирига бу рақам 294,69 гигаваттга етган. Шуниси маълумки, бу соҳада Хитой етакчилик қилмоқда. Бу давлатда 2016 йил 1-чорагининг ўзида 7,14 гигаваттлик электр станциялари ўрнатилган. Бундан бир гигаваттдан сал кўпроғи фотоэлементларга, қолгани эса қуёш электр станциялари ҳисобига тўғри келган. Таққослаш учун айтиш мумкинки, АҚШда шу давр ичида 4,1 гигаваттлик электр станциялари ўрнатилган.\nЧўллар ва қурғоқчил ерларда ўрнатилган қуёш электр станциялари ўрнатилган қувватнинг бир киловаттига йилига 2200 киловатт-соат энергия беради. Бироқ бир қатор ҳолларда қуёш батареялари нам иқлимга эга ҳудудлар, қуёшга нисбатан номукаммал бурчакка эга уйлар томларида ўрнатилади. Бунда эса юқоридаги кўрсаткич камроқни – 1000 киловатт-соатни ташкил қилади.\nҚуёш энергетикаси қуёш электр станциялари\n2025 йилга бориб қайта тикланувчи энергия манбаларининг улуши 19,7 фоизга етказилади


Қозоғистонлик мутахассислар Хитойнинг икки мамлакат ҳудудларидан ўтадиган дарёлар сувидан келишилмаган ҳолда фойдаланаётганидан ташвишланмоқда.\n03 март 2021, Тошкент вақти: 06:51\nҲасанжон, Садриддин “Тоза табиат” рукнининг аввалги сонида Россия ҳукуматининг Киото протоколига қўшилиш-қўшилмаслиги хусусида сўз борган эди. Рукннинг бугунги сонида Марказий Осиёдаги давлатлар чегара ҳудудларидан оқиб ўтувчи дарёлар сувидан оқилона фойдаланиш муаммолари ҳақида сўз боради.\nГлобал иқлим исиб бораётгани сайин аҳолининг сувга талаби ҳам ошмоқда. Айни пайтда, чучук сув заҳираси ҳисобланган мангу музликлар кичраймоқда. Қадим замонлардан бери сув муаммо бўлиб келган Марказий Осиё минтақасида бугунга келиб сув ресурсларидан биргаликда фойдаланиш масаласида минтақа давлатлари орасида муштарак ёндашув ишлаб чиқилмаган. Масалан, Хитой ҳукумати Қозоғистон билан чегара ҳудудлардан оқиб ўтадиган Хоргос, Или, Иртиш ва Текес дарёлари сувидан бемаслаҳат бир томонлама фойдаланмоқда.\nПекин ҳукумати Шинжон Уйғур автоном вилоятига мамлакатнинг марказий минтақаларидан миллионлаб хитойларни кўчирмоқда. Улар асосан қишлоқ хўжалиги шунингдек саноат соҳасида ишламоқда. Бу ишлар эса қўшимча сув талаб қилади. Мана шу эҳтиёжни Хитой дарё сувлари орқали қоплашга уринмоқда.\nМаълумотларга кўра, Хитойнинг Қишлоқ хўжалик вазири Ду Цинлин дон етиштириш бўйича яқинда ўтказилган йиғилишда жорий йилда мамлакатда бир миллиард гектар ерга буғдой экилиши ва 455 миллион тонна ҳосил йиғиб олиниши режалаштирилганини билдирди. Хитой ҳукумати Қозоғистон билан чегарадош Шинжон вилоятида қўриқ ерларни ўзлаштириш ҳисобидан экин майдонларини кенгайтирмоқда. Янги майдонлар чегара ҳудудларидан оқиб ўтадиган дарёлар суви билан суғорилмоқда.\nБу ҳолат қозоғистонлик экологларни ташвишга солмоқда. Қозоғистондаги “Табиат” номли экологик ҳаракат раҳбари Мэлс Элеусизов Озодлик радиосига Хитой хукуматининг икки мамлакатдан ўтувчи дарёлар, айниқса, Или дарёси сувидан бемаслаҳат фойдаланиши минтақада Орол каби экологик фожиани юзага келтириши мумкинлигини айтади:\n“Агар Хитой Или дарёси сувининг 15 фоизини ишлатадиган бўлса, Балхаш кўлида ҳам Орол каби фожиа бошланади. Уч миллиондан ортиқ аҳоли экологик фожиа зонасида қолади. Балхаш жуда нозик кўл. Унинг ўртача чуқурлиги атиги 6 метрни ташкил этади. Шу сабабли, Балхашда Орол фожиасининг такрорланиши хавфи бор”, - дейди қозоғистонлик мутахассис.\nАйни пайтда, Қозоғистоннинг Хитойдаги собиқ элчиси Мурат Авезовнинг Озодлик радиосига айтишича, Хитой ҳукумати Қозоғистон билан келишмаган холда икки мамлакат ҳудудларидан ўтадиган дарёлар сувидан фойдаланиб, сув омборлари қургани ҳам минтақа экологиясига салбий таъсир этади:\n“Хитой Қозоғистонни сув билан таъминлайдиган икки дарё, яъни, Қора Иртиш ва Или дарёси сувини ўз манфаати йўлида бошқа томонга оқизмоқда. Қора Иртишда сув омбори қурилган. Мазкур омбор Хитойнинг Сарамой минтақасини сув билан таъминлайди. Или дарёси бўйида ҳам унча катта бўлмаган сув омбори қурилган. Ҳар иккиси Хитойни зарур миқдорда сув билан таъминлай олади”, - дейди Қозоғистоннинг Хитойдаги собиқ элчиси Мурат Авезов.\nАйни пайтда, эколог Мэлс Элеусизов агар Балхаш кўли Орол каби қурий бошласа, кўл ўрнида пайдо бўлган туз шамол орқали Тяншан тоғ музликларига етиб бориши ва бунинг натижасида музликларнинг эриш жараёни тезлашиши, шунингдек, Қозоғистон жанубидаги энг ҳосилдор тупроқ шўрланишини айтади:\n“Барча ҳудудлар, айниқса Алмати вилоятидаги энг ҳосилдор ерлар ва тоғ зоналари Балхаш тузи билан қопланади. Шу билан бирга, музликларнинг эриши ҳам тезлашади. Мазкур музликлар эса Марказий Осиё, қолаверса Хитойнинг шимолий минтақаларида яшовчи аҳолининг асосий ичимлик суви манъбаси ҳисобланади. Агар музтоғлар бўлмаса, минтақа чўлга айланади”, - дейди Қозоғистондаги “Табиат” номли экологик ҳаракат раҳбари Мэлс Элеусизов.\nХўш, Марказий Осиёдаги бошқа дарёлар, хусусан Сир ва Амударё сувидан фойдаланиш ҳозирда қандай йўлга қўйилган? Минтақа давлатлари узоқни кўзлаб, сув ресурсларидан келишиб фойдаланяптими? Ҳозир эътиборингизга хавола этиладиган лавҳада Тошкентдаги ҳамкоримиз Садриддин ана шу ва бошқа саволларга жавоб топишга ҳаракат қилган. Сўз ҳамкоримизга.\nЎтган асрнинг 60-70-йилларидан бошлаб Амударё ва Сирдарё суви Орол денгизига етиб бормай қўйди. Тобора қуриб бораётган Оролнинг атроф-муҳитга қанчалик зарар келтирилаётгани ҳақида кўп гапирилган. Бугун эса Амударё ва Сирдарёга ҳам турли хавфлар таҳдид соляпти.\nМутахассисларнинг таъкидлашича, бу икки дарёнинг суви тобора камайиб бораётган бир пайтда яқинда Афғонистон ҳукумати Амударёдан сув олиб мамлакат шимолида янги ерларни ўзлаштиришга қарор қилган. Турманистон Президенти Сапармурод Ниёзов ҳам Амударёдан сув олиш учун катта канал қаздиришга бел боғлаган.\nХўш, бу ишлар қандай оқибатларга олиб келиши мумкин?\nОролни қутқариш халқаро жамғармаси техник директори Бекдулла Давлатёровнинг айтишича, Амударёдан қўшимча сув олинадиган бўлса, Орол денгизининг ҳозирги сақланиб қолган қисми ҳам йўқ бўлади. Амударёнинг қуйи оқимидаги кўллар қуриб қолади. Натижада мазкур ҳудуддаги ўсимлик ва ҳайвонот дунёси инқирозга учрайди. Шунингдек, Қорақалпоғистон ва Хоразмда сув тақчиллиги муаммоси янада кучаяди.\nЎзбекистонлик тупроқшунос олим Анвар Тўрахўжаевнинг сўзларига қараганда, Туркманистоннинг Амударёдан сув олиши лойиҳаси жуда қиммат туради. Бунинг устига, қумлик орқали канал ўтказишда жуда кўп сув исроф бўлади. Шу билан бирга, агар бу лойиҳа амалга оширилса, айни пайтда Амударёнинг Оролга етиб бораётган суви миқдори сезиларли даражада камаяди ва минтақадаги мавжуд экологик аҳвол янада оғирлашади.\nМаълумотларга кўра, 1998 йилда Сирдарё сувидан фойдаланиш бўйича дарё ҳавзасида жойлашган давлатлар ўртасида шартнома имзоланган. Кузатувчиларнинг эътирофича, бу шартнома фақат қоғозда қолиб кетган. Ҳар бир давлат дарё сувидан ўзи хоҳлаганча фойдаланмоқда. Бунга жорий йилда Чордара сув омборида вужудга келган ташвишли ҳолат ҳам мисол бўла олади.\nБ.Давлатёровнинг таъкидлашича, ҳозир Қозоғистон Орол денгизининг Кичик Орол деб аталадиган қисмида тўғон қуриб, уни ажратиб олган. Бу ерга оз бўлса-да, Сирдарё суви тушиб турибди. Бу эса экологик вазиятга маълум даражада ижобий таъсир кўрсатади.\nБ.Давлатёровнинг билдиришича, Марказий Осиё давлатлари мазкур икки дарё сувидан фойдаланишда келишиб ишламаса, бу оғир оқибатларга олиб келиши мумкин. Табиат инсон йўл қўйган хатони кечирмайди.


Тушда мозор кўрса нима бўлади. - Туш таъбири\nТушда мозор кўрса нима бўлади. Тушда бирор кишининг қабр кўриши қамоқхонага, қамоқхона кўриши эса қабрга ишорадир. Тушда қабр қазганини кўрган киши уй таъмирлайди. Жанозасиз қабрга кирганини кўрган киши марҳумнинг меросхўрлари томонидан сотилаётган уйни сотиб олади. Бўйдоқ киши қабр қазиганини кўрса маккора аёлга уйланади. Тушда қабр устида тиктурганини кўрган киши катта гуноҳ қилади. Тушида қабрларни зиёрат қилган киши қамоқхонада бўлади. Тириклайин кўмилганини кўрган киши ғамга ботади.\nТушда кўрилган қабр уй, саломатлик ва узоқумр, деб таъбир қилинади. Тушда қабри қазилганини кўрган киши уйли бўлади. Ўзи қазиганини кўрса ҳам шундай. Тирик ҳолида қабрга қўйилганини ва усти ёпилганини кўрган киши қамалади. Таниш машҳур кишининг қабрини қазиганини кўрган киши унинг йўлидан боради. Пайғанбаримиз (с.а.в.) нинг қабрини қазиб, у ердан бир нарсалар олганини кўрган киши динда дадил бўлади. Қабристонда ер кавлаганини кўрган кишининг умри узоқ бўлади.\nҚабристонда айланиб юргани, ўликларга салом берганини кўрган киши ҳамма нарсадан айрилади, тиланчилик қилишга мажбур бўлади. Ўзи қабри устида яланг оёқ ҳолда тик турганини кўрган киши имон билан вафот этади. Нотаниш қабрни очганини кўрган киши кимнингдир сирини сезиб қолади. Яҳудий ва насронийларнинг қабристонини кўриш дунёга меҳр қўйиш, бойиш демакдир. Ғайри муслимнинг қабрини очганини кўрган кишига кутилмаган одамдан мерос қолади. Бу қабрлардан бирор нарса олган киши душманларининг сиридан воқиф бўлади ва савдоси юришади.\nТушда қабристон кўриш ваъз-насиҳатга, Қуръон ўқишга, йиғлашга, ўлимни эслашга, қўрқишга, дунёдан кўнгил узишга ишорадир. Тушда қабристон кўриш қўрқоқлар учун ишонч, қўрқмайдиганлар учун қўрқувдир. Қабристонга кириб ўликларнинг суякларини чайнаганини кўрган киши тажриба ва синовдан ўтказилади.\nБирор киши тушида ниманидир ўқиса, қувончли хабар эшитади. Аслида ўқишни билмаган ҳолда, тушида ўқиганини кўрса, бу туш кўрган кишининг бундан кейин бойишига ишора бўлади. Бирор варақ ёки китобни ўқиганини кўрган киши меросга эга бўлади. Варақни тес- кари томондан ўқиганини кўрган киши қарзга ботади. Ту- шида амал дафтарини ўқиган киши гуноҳлари учун тавба қилади.\nТушда ўғри кўриш касаллик ва дарддан даракдир. Ўғрининг бирор нарса ўғирлаганини кўрган киши қотилни кўради. Ўғрини туш кўриш Азроил (а.с.) деб ҳам таъбир қилинади. Тушдаги ўғри айёр киши, зино қилган гуноҳкор, ғийбатчи одам деб ҳам таъбирланади. Тушда бирор нарса ўғирлаш зино ва судхўрликка ишорадир. Тушда кўрилган нотаниш ўғри Азроил (с.а.)дир. Уғрилик, айни пайтда, ўғрининг гуноҳ қилишига ишора ҳамдйр. Шу сабабдан ту- шида ўғрилик қилганини кўрган киши зинога йўл қўяди ёки ёлғон гапиради. Чунки зино қилган киши ўғри сингари қилган ишини яширади.


Собиқ репер ва ИШИД тарғиботчиси Испанияда қўлга олинди (видео) — Sof.uz\nЖАҲОН 6,112,494 2,712,423 369,474\n23.04 12:02 1074 Жаҳон\nБританиялик собиқ репер ҳамда Яқин Шарқда Ироқ ва Шом ислом давлати гуруҳи учун хизмат қилган Абдулмажид Абдулборий Испания полицияси томонидан ҳибсга олинди. Бу ҳақда Ал-Жазира нашри хабар бермоқда.\nАбдулмажид жанубдаги Алмерия шаҳрида уйини тиббий ниқоб билан тарк этаётган пайтда қўлга олинди.\nБритания оммавий ахборот воситаларида Бари илгари Британия-Миср фуқаролиги бўлганлиги, аммо ИШИДга қўшилганидан кейин Буюк Британия фуқаролигидан маҳрум бўлганлиги айтилган. У пропаганда видеоларда британча акценти билан гапиргани туфайли Sunday Times газетаси томонидан ИШИДнинг тўрт кишидан иборат «The Beatles » гуруҳи аъзоси деб ном олган (Буюк Британиянинг шу номдаги машҳур гуруҳига қиёсланган).\nСешанба куни у билан бирга яна икки гумондор ҳибсга олинган дейилади Испания ички ишлар вазирлиги баёнотида. «Бу арзирли ҳибсга олиш», деди хавфсизлик манбаси Рейтерга.\nУ бир неча йиллардан бери Ироқ ва Сурияда бўлган ҳамда ИШИДнинг зўравонлик тарғиб қиладиган видео ва фотоларни суратга олган ва ижтимоий тармоқларда тарғиб қилган.\nСурия Ироқ Испания : ИШИД\nКеча, 11:13 1817\n28.05 15:12 1742\nИспания ўз тарихида энг узоқ мотам эълон қилди\n27.05 14:40 431 Жаҳон\n16.05 10:34 347 Жаҳон\nКобулдаги касалхона портлаши оқибатида 24 киши ҳалок бўлди\n13.05 20:45 209 Жаҳон


Покистон жанубида аҳоли эвакуация қилинмоқда\n19 октябр 2021, Тошкент вақти: 07:17\nПокистон ҳукумати Синдҳ вилоятидаги Сужавал, Даро ва Мирпур Баторо шаҳарлари 400 мингга яқин аҳолисини хавфсиз жойларга кўчириш ҳақида буйруқ берди.\nБунга Индус дарёси суви ўзанидан тошаётгани сабаб бўлди.\nФавқулодда ҳолатлар вазирлигининг Синдҳ бўлими бош директори Солиҳ Фаруқ Карачи шаҳридан 100 километр шарқда жойлашган Индус дарёси қирғоғида яшовчи аҳолининг аксари аллақачон кўчирилгани, аммо минтақада яна минглаб одам қолганини маълум қилди.\nПокистонда бир ой олдин кучли ёққан ёмғир оқибатида, рўй берган сув тошқинлари 17 миллиондан ортиқ аҳоли, жумладан Синдҳ вилоятининг 4 миллионга яқин аҳолисига зиён етказди.\nТабиий офат оқибатида 1500дан ортиқ одам нобуд бўлди.


Туркманистонда болалар мактабга фақат болалар боғчаси орқали қабул қилинади\nТуркманистондан келаётган хабарларга қараганда, мамлакат мактабларида болалардан навбатдаги ўқув йили учун болалар боғчасига қатнагани борасида маълумотнома талаб қилинмоқда.\nМустақил "Хроника Туркменистана" нашрининг хабар қилишича, бу борадаги талаб йил сўнгида Таълим вазирлиги томонидан тарқатилди. Мабодо бола мактабгача таълим муассасасига бормаган бўлса, у ҳолда болани ўрта мактабга жойлаштириш масаласида ота-оналар муаммо билан тўқнаш келади, дея хабар берди нашр. Туркманистон расмийларининг бу талаби ҳақида давлат ОАВ хабар бермади.\n“Озодлик” радиоси туркман хизмати ҳозирча бу маълумотни мамлакат таълим муассасалари орқали тасдиқлай олмади.\n"Хроника Туркменистана" нашрининг маълумотларига кўра, айни дамда болани мактабга жойлаштиришда турар жойдан маълумотнома, туғилганлик ҳақидаги гувоҳноманинг нусхаси, тиббиёт маълумотномаси, фотосурат, ота-оналарнинг иш жойидан маълумотнома, шунингдек, уч авлод қариндошлари ҳақида маълумот (уч-арка маглумат) талаб қилинади.\nЯқинда Туркманистондаги болалар боғчаларида хақ тўлаш 10 баробар оширилди. Ҳукуматнинг 2016 йил октябрида қабул қилган қароридан сўнг мамлакатдаги мактабгча таълим муассасаларига қатновчи болаларнинг сони кескин қисқариб кетишига сабаб бўлди. Шундан кейин давлат идоралари ходимларига фарзандларини болалар боғчасига жойлаштириш борасида босим бўлаётгани ҳақида маълумотлар тарқатилди.


ЎзА - Тожикистонда нефтни қайта ишловчи завод қурилиши якунланди\nТожикистонда нефтни қайта ишловчи завод қурилиши якунланди\nНефтни қайта ишловчи завод “Данғара” эркин иқтисодий зонасида “TK-Oil” тожик-хитой қўшма корхонаси билан биргаликда қурилди. Бундан аввал расмийлар “TK-Oil”нинг эгаси Тожикистоннинг “Хасан ва Ко“ ҳамда Хитойнинг Dong Ying heli Investment and Development Co. Ltd ( CNPCнинг шўъба корхонаси) эканини маълум қилган эди.\nДанғара Эркин Иқтисодий зонаси директорининг ўринбосари Илҳомиддин Мўминовнинг айтишича, завод қуриб битказилган ва нефть омборидаги юк терминалида қурилиш ишлари давом этмоқда.\n“Биз Хитой инвесторларига мактуб йўллаб корхонани фойдаланишга топширилишининг аниқ санасини сўрадик. Ҳозирча расмий жавобни олганимизча йўқ”, дейди Мўминов.\n“Данғара” Эркин иқтисодий зона инженерларининг айтишларича, хом нефт маҳсулотини олиб келиш учун аввалига темир йўл қурилиши режалаштирилган, аммо темир йўл катта транспорт йўлини кесиб ўтиши маълум бўлгач, кўприк қурилиши зарур бўлиб қолди. Шу сабабли заводга қадар нефть қувурлари ётқизилди, Хитойликларнинг ҳисоб-китобларига қараганда бу йўл арзонга тушар экан.\nДанғарадаги нефтни қайта ишловчи завод 2016 йилнинг кузида ишга тушиши керак эди, бироқ бир неча йилдан бери унинг ишга туширилиши кейинга қолдириб келинади. Бунинг сабабларидан бири мамлакатдаги муаммоли банк бўлмиш “Агроинвестбанк“да 12 миллион долларнинг ушланиб қолинишидир.\nЯқинда Данғара туман раисининг биринчи ўринбосари Жамшед Шарифзода матбуот анжуманларидан бирида баёнот бериб, нефтни қайта ишловчи завод инвестори “Агроинвестбанк“дан ўзининг 12 миллион долларини олгани ва завод эндиликда синов режимида фаолият юритаётганини айтган эди.\nТожикистон нефтнинг катта қисмини Россиядан импорт қилади. Шартномага кўра бу мамлакат Тожикистонга бож тўловларисиз бир миллион тоннагача нефт етказиб бериши керак.\nРасмий статистикага кўра, 2018 йилда Тожикистон 310,8 миллион долларлик 446 000 тонна нефт импорт қилган.


Россия ЕИИга тамаки ва алкоголь акцизларини рублга боғлашни таклиф қилмоқда\n12:05 / 28.10.2015\nЕИИ давлатлари – Россия, Қозоғистон, Беларусь, Қирғизистон ва Арманистон тамаки ва алкоголь маҳсулотлари учун акцизлар ставкалари коридори бўйича келишувга эришди. ТАСС агентлигининг Россия молия вазирининг ўринбосари Сергей Шаталовга таяниб хабар беришича, Россия қолган давлатларга бу акцизларга рублга боғлаб қўйишни таклиф қилади.\n“Ҳозирча фақат евро масаласи қолди, ставкалар унга боғланган. Бизнинг фикримизча, уларни рублга боғлаш ақлдан бўлар эди, негаки бошқа валюталар рублдаги ўзгаришларни жуда тез аниқлаб, мослашиб боришади. Биз коридорлар борасида келишувга эришдик. Аммо коридорнинг маркази, яъни у қайси валютага боғланиши борасида ҳозирча келишувга эриша олмадик”, - деди у.


Самарқанддаги дўкондан $5,1 мингни ўғирлаб кетган эр-хотин Эрон фуқаролари ... - UzNews.uz\n16 сентября, 11:45 260 0\nСамарқанддаги дўкондан $5,1 мингни ўғирлаб кетган эр-хотин Эрон фуқаролари ушланди\nУлар сотувчини чалғитиб, сейфдаги пулларни ўғирлашган.\n2021 йил 12 cентябрь куни Паяриқ туманида яшовчи Б.Ш. ИИБга ариза билан мурожаат қилган.\nУнда, шу куни соат 17:00 ларда савдо дўконига ташқи кўринишидан чет эл фуқаросига ухшайдиган бир эркак ва аёл киши келгани ҳамда турк тилида гапириб, $100 ни иккита $50 лик купюраларга алмаштириб беришини сўраганлигини, Б.Ш. купюраларни уларга олиб бераётган вақтида, эркак дўкон сейфидаги $5,1 мингни ўғирлаб, ёнидаги аёл билан бирга чиқиб кетганини маълум қилган.\nОлиб борилган тезкор суриштирув ишлари натижасида, ушбу жиноятни Эрон Ислом Республикаси фуқаролари 63 ёшли Р.А. ҳамда унинг турмуш ўртоғи 41 ёшли С.Д.лар содир этилгани аниқланиб, Тошкент шаҳри ҳудудида ашёвий далиллар билан қўлга олинган.\nҲозирда ҳолат юзасидан Самарқанд вилояти Паяриқ тумани ИИБ томонидан дастлабки тергов ҳаракатлари олиб борилмоқда.\n15 октября, 10:24 505 0


Мухолифатчи қотилга чиқарилди\n14 апрел 2021, Тошкент вақти: 13:30\nҚирғизистон мухолифати қотилликда айбланиб ҳибс этилган собиқ Ташқи ишлар вазири Аликбек Жекшенқуловни қўллаб-қувватлаш мақсадида норозилик акцияси ўтказишни режалаштирмоқда.\nБугун мухолифат лидерига расман айблов эълон қилинди.\nАйблов хулосасига кўра, Адлия вазирлиги экспертлар гуруҳи мамлакатда фаолият юритган туркиялик тадбиркор Сервет Четин Аликбек Жекшенқуловга тегишли тўппончадан отиб ўлдирилганини тасдиқлаган.\nМазкур айблов ўз тасдиғини топса Жекшенқуловга 15 йилгача бўлган қамоқ жазоси тайинланиши мумкин.\nАйни пайтда¸ Қирғизистон мухолифати Аликбек Жекшенқуловга нисбатан қўйилаётган айбловлар ортида сиёсий сабаблар турганини билдирмоқда.


Ҳарбий қасамёд – мард ўғлон лафзи\n14.03.2018 Муаллиф Мадаминжон СОЛИЖОНОВ\nВатанга сидқидилдан хизмат қилмоқ ўғлонлар учун юксак шараф, улуғ мақсадга айланди. Миллий армиямизни профессионал асосда шакллантириш бўйича қилинган кенг кўламли ислоҳотлар туфайли ёшларимизда ҳарбий хизматга бўлган интилиш тобора юксалиб бормоқда.\nВилоятимизда ўз хизмат бурчини ўтаётган йигитлар юз-кўзидан ҳам ана шундай мамнунлик ва фахр туйғуларини илғаб олиш қийин эмас. Ўзбекистон Республикаси Ички ишлар вазирлигига қарашли қисмлардан бирида бўлиб ўтган ҳарбий қасамёд тадбирида шулар ҳақида сўз юритилди.\nТантанали тадбирга вилоятимизнинг турли ҳудудларидан ота-оналар ва меҳмонлар ташриф буюрдилар. Жанговар техникалар, аскарларнинг яшаш шароитларини акс эттирган кўргазмалар барчада қизиқиш уйғотди.\nТадбирда сўзга чиққан ҳарбий қисм командири Билолиддин Ўринбоев миллий армиямизни модернизация қилиш, унинг салоҳияти ва жанговар тайёргарлигини мустаҳкамлаш бўйича кенг қамровли ишлар амалга оширилаётгани, Қуролли Кучларимиз қисмларининг сафарбарликка доимий равишда тайёрлиги ва ҳаракатчанлиги ошаётганини эътироф этди.\nҲарбий оркестр оҳанглари остида майдонга Давлат байроғи олиб кирилди. Муддатли ҳарбий хизматчилар она-юртимиз дахлсизлигини, халқимизнинг тинчлигини ҳимоя қилишга, мустақилликни мустаҳкамлашга, сарҳадларимизни кўз қорачиғидек асрашга тантанали қасамёд қилдилар. Бу лаҳзаларни кузатиб турган ота-оналар уларни ифтихор билан олқишладилар.\n– Набирам Бегзод Абдуллаевни ҳарбий либосда кўриб очиғи, қувончдан йиғлаб юбордим. Замонавий шарт-шароитларда хизмат қилаётган йигитларнинг қалбидан ватанпарварлик, шу юртнинг асл фарзанди бўлишдек улуғ фазилатлар мустаҳкам ўрин олгани биз оналар учун юксак фахр, – дейди Қува туманилик Башоратхон Собирова.\n– Қиргули электротехника касб-ҳунар коллежини тамомлаганман. Ўз муқаддас бурчимни ўтаётганим ҳаётимдаги энг бахтли кунларимдан бири бўлиб қолади. Чунки ҳарбий бўлиш улкан мақсадларимдан бири эди, – дейди оддий аскар Исломбек Раҳмонов.\nТантанали тадбир якунида концерт дастури намойиш этилди.\nЖисмоний тарбия ва спорт соҳасида давлат бошқаруви тизимини тубдан такомиллаштириш чора-тадбирлари тўғрисида »


«Ақлли гель» кўриш қобилиятини операциясиз тиклайди\n27 Мар 2019 2031\nУшбу кашфиёт америкалик олимларга тегишли, дея хабар тарқатди Xinhua агентлиги маълумотига таянган meddaily.ru электрон нашри.\nУшбу гель таркибида ёруғлик тушиши билан фаоллашадиган махсус бирикма мавжуд. У кўздаги нуқсонларни йўқотиб, тўқималарини тиклайди. https://doctor.rambler.ru/medscience/41913289-umnyy-gel-pomozhet-vosstanovit-glaza-bez-operatsii/\nҲозирча ишлаш жараёнида бўлган мазкур модда табиий тўқималарга ўхшаган қатлам ҳосил қилиш хусусиятига эга. Кўк рангли ёруғлик таъсирида гель қаттиқлашади ва кўз шаклини олади.\nТадқиқотлар кўз мугуз пардасида 3 миллиметрли нуқсони бўлган жониворларда ўтказилди. Тикловчи модда концентрацияси 20 фоизни ташкил этиб, уни нурлантиришга 4 дақиқа вақт кетган.\nЭртаси куни жониворларнинг мугуз пардасидаги нуқсонлар гель билан тўлиб, кўз шаклини олган. Яллиғланиш жараёни ҳам ўтиб кетган. Орадан бир муддат ўтиб, жониворлардаги тўқималар тўлиқ тикланган. Яқин орада ушбу янгиликни клиник синовдан ўтказиш бошланиши айтилмоқда.\nЭслатиб ўтамиз, илгари «Yellmed» нашри ҳам тутқаноқ тутиши олдидан огоҳлантирувчи билагузук ҳақида маълумот берганди, дея хабар тарқатади Рамблер нашри.


АҚШда илк бор масжидга борган Обама мусулмонларга тоқатсизликни қоралади\nАҚШ президенти сифатида илк бор Америкадаги масжидлардан бирига борган Барак Обама мамлакатда мусулмонларга нисбатан кучайиб бораётган тоқатсизликни қоралади. Шунингдек, мусулмон жамоаларини Ислом динини экстремистик дин, дея қораловчиларга қарши туришга чақирди. 3 февраль куни Балтимордаги мусулмон жамоаси билан учрашган АҚШ президенти шу кунларда айрим сиёсатчиларнинг аксил-мусулмон кайфиятидан сиёсий мақсадларда фойдаланишини танқид қилди.\nМэриленд штатидаги энг йирик шаҳар - Балтимордаги Исломий жамияти масжидига ташриф буюрган АҚШ президенти ўз нутқида, умумиятла, Америкада кучайиб бораётган аксил-мусулмон кайфиятни танқид қилди.\n“Ҳозир мамлакатимиздаги мусулмон жамоалари жиддий хавотир ва айни пайтда қўрқув ичида қолган палладир. Барча америкаликлар каби сизлар ҳам террор таҳдидидан қўраяпсиз. Бироқ бунинг устига америкалик мусулмон сифатида сиз яна бир нарсадан хавотирдасиз - жамоатингиз озчилик кишиларнинг зўравон ҳаракатлари учун тез-тез қораланмоқда, ажратиб қўйилмоқда. Менга баъзилар ўзини иккинчи даражали фуқаро сифатида ҳис қилаётгани ҳақида айтмоқда. Оналар хат ёзишди ва “Қизим мактабда ҳужумга учраши мумкинлигини ўйлаб, кечалари йиғлаб чиқаяпман”, деди. Биз америкаликлар - бир оиламиз. Бу оиланинг бирор аъзоси ўзини ажратилган, иккинчи даражали ёки яккаланган каби ҳис қилишни бошласа, бу - миллатимизнинг чок-чокидан сўкилишига олиб келадиган ҳолдир”, деди президент Обама.\nУ, жумладан, Қуръон таълимоти ва АҚШ тарихидан чиқарилган сабоқ - турли миллат, дин, ирқ вакилларига нисбатан тоқатлилик ғояси бир-бирини тўлдиришини таъкидлади:\n"Биз одамларнинг нотўғри тушунчалари ва тарафкашликларидан фойдаланган сиёсатчиларнинг кишиларни динига кўра ажратишига қарши туришимиз лозим", деди, жумладан, Барак Обама.\nБу етти йилдан буён АҚШ президентлигида қолаётган Обаманинг ўз мамлакатидаги масжидга қилган илк ташрифидир. Бу ташрифдан асосий мақсад мамлакатда давом этаётган президентликка номзодлар сайлов олди кампанияси давомида кучайиб бораётган Ислом ва қочқинларга қарши кайфиятга муносиб жавоб бериш бўлди.\nБалтимордагги нутқи олдидан Обама мусулмон жамоаларининг етакчилари ва мамлакатнинг турли бурчидан борган фаоллар билан учрашди.\nАммо, уни Балтирморда норозилар гуруҳи ҳам Ислом ва мусулмонларга қарши кайфиятдаги плакатлар билан қарши олди.\nБу ташриф арафасида АҚШ мусулмонлари ва масжидларга диний нафрат асосида қатор ҳужумлар содир этилгани кузатилди. Айниқса, Калифорниянинг Сан-Бернардино шаҳридаги ҳужумлар, ўтган йили декабрь ойида Парижда экстремист мусулмонлар томонидан содир этилган қатор террор ҳужумларидан сўнг Америкада ҳам мусулмонларга қарши кайфиятдагилар сони ортгани кузатилди.\nБарак Обама балтиморлик мусулмонлар билан давра суҳбатида\nХусусан, Сан-Бернардинодаги ҳужумдан сўнг Филаделфиядаги масжидлардан бирига чўчқанинг калласи йўлланди, Калифорниядаги масжидлардан бири эса ёнғин содир бўлди ва полиция буни қасддан содир этилган ҳаракат сифатида тергов бошлади.\nАҚШ президентлиги учун давом этаётган сайловолди кампаниясида номзод Дональд Трампнинг мусулмонларга қарши ошкора чиқишлари мусулмонлар ва айни пайтда ҳам демократ, ҳам республикачиларнинг кескин норозилигига сабаб бўлди.\nАввалига Трамп АҚШдаги мусулмонларнинг алоҳида маълумотлар базасини тузиш ва уларни назоратга олишга чақирди. Кейин эса хориждан бораётган мусулмонлар, хусусан, қочқинларнинг мамлакатга киришини тақиқлашга чақирди.\nПрезидент Обама Дональд Трамп номини тилга олмади, аммо бундай чиқишларни қаттиқ қоралади.\n"Биз нафратга асосланган бу каби риторикага қатъий қарши туришимиз лозим. Бирортамиз бунга қарши сукут сақламаслигимиз лозим. Бундай тоқатсизликка бефарқ бўлишимиз мумкин эмас", деди Обама.\nПрезидент Обама масжидга, одатдагидек, пойабзалсиз кирди\nАйни пайтда, айрим фуқароларда АҚШдаги радикаллашган экстремист мусулмонлар томонидан Калифорниядаги каби отишмалар яна содир этилиши мумкин, деган хавотирларни ҳам президент эътибордан соқит қилмади.\nШунингдек, президент Обама АҚШ "Исломий давлат" экстремистик гуруҳига қарши курашда ҳам собит туришини таъкидлади.\n"Уларга легитимлик беришга мутлақо қаршиман, биз уларни легимтим бир гуруҳ сифатида асло тан олмаслигимиз лозим. Чунки, улар аслида Исломни ҳимоя қилаётгани йўқ, улар мусулмонларни ҳимоя қилаётгани йўқ. Улар ўлдираётган одамларнинг кўпчилиги бегуноҳ мусулмонлар, аёллар ва болалардир", деди Обама.\nУчрашувлар давомида АҚШ президенти мусулмон жамоалари етакчиларини ҳам экстремист гуруҳларга қарши курашда фаол бўлишга чорлади:\n"Бу ердаги яна бир ҳақиқат шуки, ҳозир кишиларнинг қалби ва онги учун кураш бормоқда, бу кураш айнан ҳозир давом этмоқда. Шундай бир пайтда Ислом динига эътиқод қилар экан, мусулмонлар ҳурфикр жамиятнинг бир қисми бўла олиши, илф-фанда етакчи бўлиши ва демократияга ишониши мумкинлигини намойиш қилиши мумкин бўлган энг тўғри қатлам айнан Америка мусулмонларидир", деб урғулади АҚШ президенти Барак Обама.


"Афғон шамоли. 3-4-китоблар. Тузоқ. Қаҳрамонлик. (Тўплам 7 та китоб)" китоби, Исокжон Нишонов\nМўминжон хорижда жангарилар тўдабошиси Эргашнинг буйруғи билан етимхонадан 10 ёшли қизни асраб олди. Қизни "тарбиялаб" қулоғига ҳақиқий муслима қиз, аёллар қандай бўлишини қуйди. Лекин бу қиз вилоят раҳбарлари, ҳуқуқни муҳофаза қилиш идоралари ходимлари йиғилган байрам кечасида белидаги ингичка симни тортиб, ўзини портлатиши кераклигини қайдан билсин?\nЎзбекистон ҳуқуқ-тартибот органлари ходимларининг ўтган асрнинг 90 йилларидан бошлаб Марказий Осиё, Афғонистон, Қирғизистон, Туркия, Россия ва бошқа мамлакатлар ҳудудларида фаолият олиб борган террорчи гуруҳларга қарши олиб борган кураши акс этган.\nЭргаш, Қамбар, мулла Умар каби жиноий тўдаларни бошқараётган кимсаларнинг манфур мақсадлари йўлида ҳеч нарсадан тап тортмасликлари ўқувчида уларга нисбатан чексиз нафрат туйғусини уйғотади. Ватаннинг ҳар қарич ери нақадар буюк эканлигини, Ватанга хиёнат аслида ўзлигингга хиёнат эканлигини теранроқ ҳис қиласан.


Ҳаётимдаги энг даҳшатли ва унутилмас кун. Роберто Карлос футбол ва пандемия ҳақида\n5 май, 2020, 19:33\nТеглар:Роберто Карлос | Реал Мадрид | Испания | УЕФА чемпионлар лигаси\nМен Мадридни ҳеч қачон бундай аҳволда кўрмаганман\nУйимда ҳаётимдаги энг унутилмас кундан эсдалик бўлган фотосурат бор. У 1996 йил олинган. “Реал” мени эндигина “Интер”дан сотиб олган пайтлари.\nУндан олдин мен умуман Мадридда бўлмаганман. Самолёт ерга қўнгач, мен янги уйимни кўргани ҳам, “Сантьаго Бернабеу”ни кўргани ҳам шошмадим. Журналистлар қуршовида Пласа-де-Сибелес майдонини томоша қилгани бордим.\nБу мўъжизавий майдонни аввал фотосуратларда кўргандим. Бу майдонда “Реал” ва Испания терма жамоаси ўз ғалабасини нишонлашини футбол мухлислари жуда яхши билишади. Мен бу майдонда эканлигимдан жуда хурсанд эдим. Атрофни завқ билан томоша қилаётган пайтим бир журналист мени суратга туширди.\nСуратга қараганимда, “Реал”да ўтган йилларим ёдимга тушади. Мен ҳалигача бу суратни сақлайман. Мадрид ҳалигача менинг уйим бор. Мен шу ерда ишлайман. Аммо ҳозир офисга бора олмайман. Охирги бир ойда мен уйимни икки марта тарк этдим. Иккаласида ҳам супермаркетга бориш учун. Ҳозирги вазиятда уйда қолган маъқулроқ.\nКўчага чиққанимда шаҳарни танишим қийин бўлди. Мадрид кўчалари доимо гавжум бўларди, одамлар сайр қилиб юрган, атрофда болалар ўйнаб юришган. Ҳаётингизда истаган нарсангизни Мадриддан топишингиз мумкин: қуёш, спорт, маданият, тунги ҳаёт, озиқ-овқат… Бу ерда яшайдиганлар қандай завқ олишни билишади.\nҲозир эса улардан асар ҳам қолмаган. Кўчалар бўм-бўш. Мен Мадридни ҳеч қачон бундай аҳволда кўрмаганман.\nВирусдан азият чекаётган оилалар қайғусига шерикман. Шундай оилаларни танийман. Ўтган ойда “Реал”нинг собиқ президенти Лоренцо Санс коронавирусдан вафот этди. Айнан у киши мени жамоага таклиф қилган эди. Санс 76 ёшда эди. Лоренсо коронавирусга чалинганини эшитганимдан сўнг, унинг соғайишини тилайдиган бўлдим. Афсуски, вирус уни енгди.\nМен Лоренцони ёдга олсам, юзимга табассум югуради. Тўғри, у президент эди, аммо бу унинг футбол ишқибози бўлишига халақит қилмасди. У “Реал” учун яшарди. Лоренцо ҳар доим кийим алмаштириш хонасига ташриф буюрарди. Дуранг қайд этсак, ёки мағлубиятга учрасак, бизга далда берарди, соврин ютганимизда эса бизни биринчи бўлиб бағрига босиб табриклар эди. Биз унинг инсонийлик хислатлари учун яхши кўрардик, у бизга худди отадек муносабатда бўларди.\nМен Санс билан ҳар куни гаплашардим. Мендан ҳеч қачон маслаҳатларини аямаган. Мен ҳеч қачон уни Лоренцо Санс деб чақирмасдим, у мен учун ҳар доим президент ёки оддийгина Преси эди. Мен унга қараб: “Преси, ишлар қалай?” дердим. У эса табассум билан бағрига босарди.\nМен дебют ўйинимни ёдимдан чиқармайман. Меҳмонда “Депортиво”га қарши ўйинда майдонга тушиб, гол ургандим. Кейин эса илк бор “Бернабеу”да, 80 минг томошабин қаршисида майдонга чиққаним ҳам ёдимда.\n“Мен бу ерда нима қиляпман? Агарда хато қилсам нима бўлади?” деган ўйлар мени қамраб олганди. Мен жуда қўрққандим. Шу ўринда ҳаётимдаги энг яхши кунлардан бири ҳам “Бернабеу”даги дебютим бўлган.\nСекин-аста босимга ўрганиб қолдим. “Реал”га келиб қўшилганимдан икки йил ўтгач, Чемпионлар Лигаси финалида “Ювентус”га қарши ўйнайдиган бўлдик. Биз “Реал” бу мусобақанинг рекордчиси эканлигини билардик, аммо 32 йилдан буён финалда ғалаба қозона олмаётгандик. “Ювентус” кетма-кет учинчи бор финалга чиқаётган эди. Бу ўйинда биз фаворит эмасдик.\nЎйиндан бир кун олдин ҳеч қайсимиз ухлай олмадик. Ҳар доим ўнда ётишга ўрганган футболчилар, ўша куни тунги тўртгача бир-биримиз билан суҳбатлашиб ўтирдик. Биз “Юве”дан қўрқмаётгандик, шунчаки уларни ҳурмат қилардик.\nФиналда биз яхши ўйин кўрсатдик. “Ювентус”да жуда яхши вазиятлар бўлишига қарамасдан, биз 1:0 ҳисобида ғалаба қозондик. Шунчаки истеъдод эвазига эмас, мотивация туфайли ғалаба қозондик. Биз ғалаба қозонишни улардан ҳам кўпроқ истадик.\nБизни Пласа-де-Сибелес майдонида кутишарди. Кўчаларда оқ футболка кийган минглаб одамлар юрарди. Барча ғалабадан сармаст, ҳаммани юзида табассум эди. Ўша кунни унутмайман. Ўша кун “Реал” сафидаги энг бахтли лаҳзаларим эди.\nМадридда қанча узоқ қолсангиз, клуб одамлар учун нақадар муҳим эканлигини тушуниб етасиз. Нафақат Мадрид, Испания ва бутун дунё бу жамоани яхши кўради. Биз қаерда ўйнасак, ўша ерда жамоа мухлислари топиларди. Оддий ўйин бўладими ёки “Клаcсико” трибуна ҳар доим мухлислар билан тўларди.\n“Галактикос” нафақат мухлисларни, балки футболчиларни ҳам ёдида қолган. Кийим алмаштириш хонасига кирсангиз, “Олтин тўп” эгасини, Испаниянинг йил футболчисини, Ла Лиганинг тўпурарини ва дунёнинг энг яхши дарвозабонини кўришингиз мумкин эди. Бу жамоа аъзоси бўлиш шунчаки фахр эди.\nБиз яна икки марта – 2000 ва 2002 йилда Чемпионлар Лигасида ғалаба қозондик. “Реал” футболчиси бўлганингиздан сўнг, хотиржамликка берилишга ҳаққингиз йўқ.\nМенинг “Реал”даги энг охирги ўйиним 2007 йилнинг 17 июнь ойида бўлиб ўтганди. Охирги турда “Бернабеу”да “Мальорка”га қарши майдонга тушдик. “Барселона” билан очколаримиз тенг эди. Улар “Химнастик”га қарши ўйнаётганди. Агарда биз ҳам, улар ҳам ғалаба қозонган тақдиримизда биз Ла Лига чемпионига айланардик. Биринчи бўлимда “Мальорка” ҳисобда олдинга чиқиб олди. Аммо иккинчи бўлимда биз 3 та гол урдик ва ғалаба қозондик. Биз чемпионга айлангандик.\nЛекин трибуна унчалик ҳам қувонмади. Чунки мен ва Дэвид Бекхэмнинг жамоадан кетаётган эдик. Меҳмонхонадан чиқишимиз билан бизни мухлислар қуршаб олди. Худди туғилган кунимдек, менга омад тилашарди.\n“Биз сени яхши кўрамиз.”\n“Иложи борича тезроқ қайт”\nАна шу лаҳзада мен жамоа учун нималар қилганимни англадим. Ўша лаҳзада мени қадрлашларини тушуниб етдим.\nБу менинг энг унутилмас лаҳзаларимдан бири эди. Мен айтган нарсалар шунчаки бу ернинг одамлари қанчалик меҳрибон эканлиги ҳақида бир мисол эди. Мадрид шундай яшайди. Шунинг учун ҳозирги воқеалар менга оғриқли туюлади.\nНима бўлишидан қатъи-назар олдинга оптимизим билан қараш керак. Муаммоларни табассум билан ечиш кера – менинг фалсафам шунақа. Қаддингизни тик тутинг ва олдинга қаранг. Ўзингизга ишонинг. Сабрли бўлинг. Бошқаларга ёрдам беринг.\nБиз ҳаммамиз ожиз томонимиз борлигини ҳис қилдик. Оила муқаддас эканлигини, дўстлар қанчалик муҳимлигини, биз бир-биримизга керак эканлигимизни тушуниб етдик.\nБиз уйда қолиб, вирусга қарши курашяпмиз. Барча сингари мен ҳам футболни соғиндим, “Реал” яна соврин билан Сибелес майдонига боришини интиқлик билан кутяпман.\nАммо ҳозир кўчада одамларни кўришни истайман. Айнан шунинг учун биз курашяпмиз.\n"Юве" вице-президенти: "Реал" ва "Сити" ЕЧЛ унвони учун фаворит, биз эса "Лион"ни мағлуб этишимиз керак\nСерхио Рамос Роберто Карлосдан ўтиб кетди


Президент фармони билан Саноат хавфсизлиги давлат қўмитаси ташкил этилди\nПрезидент фармони билан Саноат хавфсизлиги давлат...\n12.12.2018 17:33 0 324\nСаноат, радиация ва ядро хавфсизлиги соҳасида давлат бошқаруви ва назорати тизимини тубдан такомиллаштириш чора-тадбирлари тўғрисидаги Президент Фармони (ПФ-5594, 12.12.18 й.) қабул қилинди. Бу ҳақда Адлия вазирлигининг «Ҳуқуқий ахборот» канали хабар берди.\nФармон билан Ер қаърини геологик ўрганиш, саноатда, кончиликда ва коммунал-маиший секторда ишларнинг бехатар олиб борилишини назорат қилиш давлат инспекцияси негизида Саноат хавфсизлиги давлат қўмитаси ва унинг ҳудудий бошқармалари ташкил этилди.\nҚўмита Ҳукуматнинг Геология, ёқилғи-энергетика комплекси, кимё, нефть-кимё ва металлургия саноати масалалари комплекси таркибига киради.\nрадиация ва ядро хавфсизлигини таъминлаш;\nсаноат, радиация ва ядро хавфсизлиги, истироҳат боғлари аттракционларини эксплуатация қилишга оид қонун ҳужжатларига риоя этилиши устидан давалат назорати ва текширувини амалга ошириш;\nатом энергиясидан фойдаланиш соҳасини лицензиялаш қўмитанинг асосий вазифалари ҳисобланади.\nҚўмита Раҳбарлари ходимларни Тошкент шаҳри ва Тошкент вилоятида доимий прописка қилиш тўғрисида илтимоснома киритиши мумкин бўлган давлат органлари ва бошқа давлат ташкилотлари рўйхатига киритилди.\nдавлат қўмитаси Саноат хавфсизлиги\nЯна бир ташкилот ходимларига Тошкент пропискаси берилади\nРавшан Ғуломов Вазирлар Маҳкамасида департамент мудири этиб тайинланди


Мексикадаги 600дан ортиқ киши кўмиб юборилган махфий қабристон топилди » Ўзбекистон янгиликлари – Zamin.uz\nМексикадаги 600дан ортиқ киши кўмиб юборилган махфий қабристон топилди\nМексиканинг Коауила штатида 600дан кўпроқ кишининг қолдиқлари бор махфий мозор топилди. Бу ҳақда "Кун" нашри хабар берди.\nҚабристон Сан-Педро муниципия ҳудудида ўзининг йўқолиб қолган яқинларини қидириш билан шуғулланган бир гуруҳ фаоллар томонидан топилган. Гуруҳ етакчиси Сильвия Ортис топилган қолдиқлар уларни идентификация қилиш учун ҳукуматга топширилганини айтди. Ҳозирча ушбу ҳолат бўйича тергов бошлангани ҳақида маълумот берилмаган.\nКоауила штати маҳаллий жиноий гуруҳларнинг наркотрафикни назорат қилиш учун мунтазам олиб борган қарама-қаршиликлари сабабли узоқ вақт хавфли штатлардан бири бўлиб келган. Расмий маълумотларга кўра, штат ҳудудида 1,8 минг киши бедарак йўқолган ҳисобланади. Охирги 5 йил ичида штатда яширин умумий қабрларда 455 кишининг қолдиқлари топилган.\nТеглар: махфий ҳисобланади йўқолган 600дан Сильвия мунтазам\n18:44 Германиядаги чиқиндихонада портламай қолган бомба топилди\n09:38 Грециянинг Салоники шаҳрида топилган авиабомба туфайли 72 минг киши эвакуация қилинади\n10:39 Алабама штатида тўрт киши торнадо қурбонига айланди


Тўлов тизимлари тўғрисидаги қонун улар хизматлари кўламини кенгайтиради | NORMA.UZ\nТўлов тизимлари тўғрисидаги қонун улар хизматлари кўламини кенгайтиради\n2019 йил 19 сентябрь куни Олий Мажлис Қонунчилик палатасининг навбатдаги мажлиси бўлиб ўтди.\nПарламент аъзолари “Тўловлар ва тўлов тизимлари тўғрисида”ги қонун лойиҳасини иккинчи ўқишда кўриб чиқдилар.\nЗамонавий технологиялар тўлов тизимлари бозорида фаол жорий этилмоқда. Бироқ уларнинг сони чекланган. Боиси тўлов ташкилотлари ва тўлов тизими операторларининг фаолияти на банк қонунчилиги, на бошқа норматив-ҳуқуқий ҳужжатлар билан тартибга солинади. Бу соҳада тартибга солувчи ва назорат қилувчи давлат органининг ваколат ва мажбуриятлари қонунчиликда аниқ белгилаб берилмаган.\nЛойиҳа кўрсатиладиган хизматларнинг, шу жумладан электрон хизматларнинг кўламини кенгайтиради, тўловчилар учун қулайлик яратади. Ҳужжат шу йилнинг 3 июль куни Қонунчилик палатасининг ялпи мажлисида концептуал жиҳатдан қабул қилинган эди. Ўтган вақт мобайнида тегишли вазирлик ва идоралар вакиллари иштирокида бир неча бор муҳокамалар ўтказилди, лойиҳанинг қоида ва нормалари такомиллаштирилди, ҳаволаки нормалар чиқарилиб, тўғридан-тўғри ишлайдиган моддалар киритилди.\nТизимлаштирилган қонунчилик базасини шакллантириш, амалга оширилаётган ислоҳотларнинг ҳуқуқий жиҳатдан таъминланишини такомиллаштириш мақсадида ишлаб чиқилган “Норматив-ҳуқуқий ҳужжатлар тўғрисида”ги қонун лойиҳаси биринчи ўқишда муҳокама қилинди.\nҚонун лойиҳасининг қабул қилиниши коллизион нормалар, икки хил шарҳлаш, коррупция кўринишлари ва давлат томонидан ортиқча тартибга солиш ҳолатларига олиб келувчи идоравий НҲҲлар қабул қилиш амалиётини бартараф этишда ҳуқуқий асос бўлади.\nМажлисда “Фуқаролик ҳолати далолатномалари тўғрисида”ги қонун лойиҳаси рад этилди. Коррупцияга қарши кураш ва суд-ҳуқуқ масалалари қўмитаси хулосаси бунга асос бўлди. Қонун лойиҳаси ҳақида батафсил – бу ерда.\nМажлисда, шунингдек, Қонунчилик палатаси ваколатларига тааллуқли бошқа масалалар ҳам муҳокама этилиб, тегишли қарорлар қабул қилинди.


Самарқандни ким зулматга ботирди? - BBC O'zbek\nСамарқандни ким зулматга ботирди?\nМустақил журналист Тошпўлат Раҳматуллаев она шаҳри Самарқандда чироқ муаммосини ёзганидан сўнг шаҳар прокуратурасидан қўнғироқ бўлган.\nБу ҳақда журналист ўзининг шахсий блоги - rtoshpulat.blogspot.co.uk да ёзган.\nСамарқанд шаҳар прокуратурасидан қўнғироқ қилган ёш ходим журналист муаммони кўтаргани учун идорага келиши ва суҳбатдан ўтиши кераклигини айтган.\nЖурналистнинг уйига чақирув қоғози юборилмаган.\n"Суҳбатлашиш учун келасиз. Ахир сиз чироқ йўқ, дея шикоят қилган экансиз-ку. Масалани ўрганиш бўйича Тошкентдан топшириқ бўлди", - дея прокуратура ходимининг сўзларини келтиради Тошпўлат Раҳматуллаев.\nЖурналист ҳеч кимга шикоят қилмагани, аксинча, шаҳарда юз минглаб одамни ташвишга солаётган электр таъминоти билан боғлиқ муаммони кўтарганини айтган.\n"Агар раҳбарият ушбу муаммони ўрганишни сўраган бўлса, унда мен билан эмас, вилоят ва шаҳар электр тармоғи раҳбарлари билан гаплашинг. Чунки мен масалани мақоламда аниқ қилиб ёзиб қўйибман. Ахир уларнинг ҳаракати ёки ҳаракатсизлиги аҳолининг норозилигига сабаб бўлмоқда", - деган блогер Тошпўлат Раҳматуллаев прокуратура ходими билан телефон орқали суҳбатда.\nЖурналист шахсига бўлган қизиқиш бу билан битмаган.\nФото муаллифлик ҳуқуқи Farg'ona\nImage caption "Прокуратуранинг ҳақиқатни ёзган журналистни текширишдан бошқа иши йўқми?"\nКейинги сафар шаҳар прокуратураси ходими Тошпўлат Раҳматуллааев яшайдиган маҳалла марказига телефон қилган ва журналист ҳақида маълумот сўраган.\nТошпўлат Раҳматуллаев бирор муаммони кўтариб чиққанидан сўнг ҳуқуқ тартибот органи ходимлари муаммо қолиб унинг шахсига қизиқиши биринчи марта бўлмаётганини ёзган.\nЖурналист "ҳуқуқ-тартибот органларининг ҳақиқатни ёзган журналистни текширишдан бошқа иши йўқми?", дея савол беради.\nТошпўлат Раҳматуллаевнинг ёзишича, журналист томонидан чироқ муаммоси кўтариб чиқилгач, Самарқандда халқ депутатлари вилоят кенгаши сессиясида қатнашган Бош вазир ўринбосари Зоир Мирзаев Самарқандда электр таъминоти билан нималар рўй бераётганини билиш учун махсус келганини гапирган.\nУшбу сессиядан сўнг, шаҳарда электр таъминоти қайта йўлга қўйилган.\nБош вазир ўринбосарининг гапларидан бир кун ўтиб, журналистга Самарқанд электр тармоқлари ҳудудий корхонаси раҳбари Ғулом Примов қўнғироқ қилган ва "Ўзбекэнерго" АЖ Самарқандга қўйилган электр таъминотидаги чекловларни олиб ташлаганини ва шаҳарни чироқ билан таъминлашда ҳеч қандай лимит бўлмаслигини билдирган.\nҒулом Примовнинг сўзларидан англашиладики, Самарқандни зулматга ботирган ташкилот Тошкентдаги "ЎзбекЭнерго" акциядорлик жамиятидир.\nЭркинлик шабадаси эсаяптими?\nЎзбекистоннинг биринчи президенти Ислом Каримов даврида Ўзбекистонда ҳукумат позициясидан бошқача фикрда бўлган журналистлар ва нашрлар қаттиқ сиқувга олинарди.\nБир неча халқаро ташкилотлар айнан эркин сўзга қўйилган тақиқ ва босимлар туфайли Ўзбекистонда ўз фаолиятитини тўхтатишга мажбур бўлган.\nЎзбек қамоқхоналарида мустақил журналистларнинг маҳкум этилиши халқаро жамоатчилик томонидан танқид қилинади.\nБироқ 2017 йилни "Халқ билан мулоқот йили" дея номлаган ва мулозимларни камералар қаршисида очиқ ва кескин танқид қилиши билан танилаётган Шавкат Мирзиёев даврида ўзбек журналистикасида уйғониш аломатлари кўзга ташланмоқда.\nШу вақтгача асосан рус сайтларидан таржима қилиш билан шуғулланган kun.uz, daryo.uz сайтларида Каримов даврида учратиш амримаҳол бўлган танқидий материалларни кўриш мумкин.\nАйниқса, бу борада kun.uz сайти ўқувчиларни ҳайратга солаяпти, дейиш мумкин.\nЖурналистларга бўлаётган таъқиблардан тортиб, чироқ ва газ муаммолари ушбу сайтда очиқдан очиқ ёзилмоқда.\nУшбу сайтлардаги журналистлар журналистик тадқиқот олиб боришга ўта бошлагани сабаб бир қатор вазирлик ва ташкилотларга хат билан мурожаат қила бошлашди.\nМактабларда металлалом ва бошқа мажбурий йиғди-йиғдилар борасида Меҳнат вазиридан расман жавоб олишга эришишди.\nКаримов даврида бу каби ҳолатларни тасаввур қилиш қийин эди.\nКузатувчиларга кўра, ҳозирча, ушбу журналистик сўровлар муаммони тубдан ечишга камлик қилмоқда. Меҳнат вазири ҳам жавоб мактубида, муаммо борлигини тан олмаган ва бу каби "асоссиз" мақолаларни чоп қилишдан огоҳлантирди.\nЛекин бу каби огоҳлантиришларга қарамасдан веб сайтлар муаммоларни ёзишдан тўхтаб қолмаяпти.\nNuz.uz, sof.uz ва gazeta.uz сайтлари ҳам анча эркин ва танқидий руҳда ёзишга ўтдики, ўқувчилар олдида танлов пайдо бўла бошлади.\n'Баландпарвоз гаплар замони ўтди'\nҲукуматнинг йил якунларига бағишланган йиғилишида, номаълум шахслар томонидан Шавкат Мирзиёевнинг телевидениеда кўрсатилмаган гаплари Telegram орқали тарқатилди.\nУнда амалдорларни аёвсиз танқид қилган Шавкат Мирзиеёев "ҳамма нарсани ўз номи билан аташ вақти келгани"ни айтади.\n"Баландпарвоз гаплар, якунда битта вазир чиқиши ва қарсак чалиш замони ўтди. Энди замон кўтармайди, халқимиз ишонмайди", - деган Шавкат Мирзиёев.\nБу каби чиқишлардан сўнг, ҳукумат чизиғидан бир қадам ҳам чиқмайдиган "Ишонч" газетасида Янгийўлнинг 20 йилдан бери таъмирланмай ётган йўллари ҳақида мақола чиқди.\nЭътиборга молик жиҳати 20 йилдан бери таъмирланмай ётган йўлга марказий нашрдан илк бора эътибор бўлаётганидир.\nМустақил сайтларда эсаётган эркинлик шабодаси марказий нашрлар, жумладан мамлакатнинг бош ахборот агентлиги ЎзА ёки марказий телевидениеларда ҳозирча кузатилгани йўқ.\nБаландпарвоз сарлавҳалар ва мустақиллик берган неъматлар, имкониятларидан сўзловчи мақола ва кўрсатувлар ўрнини ҳаётга яқин материаллар ҳануз эгаллагани йўқ.


Обама араб давлатлари АҚШ ҳимоясида бўлишини кафолатлади\n07 май 2021, Тошкент вақти: 09:18\nОбама араб давлатлари ҳамкорлик кенгаши йиғинида иштирок этди.\nАҚШ президенти Барак Обама ўз мамлакати араб давлатларини ташқи ҳужумлардан ҳимоя қилиш бўйича мажбуриятларида собит эканини билдирди.\nМазкур йиғин Обаманинг АҚШнинг Мериленд штатидаги Кэмп-Дэвид резиденциясида бўлиб ўтди.\n14 май куни Форс кўрфазидаги араб давлатлари ҳамкорлиги кенгашидаги иштирокидан сўнг Кэмп-Дэвиддаги резиденциясида баёнот берган Обама иттифоқчиларга кўмак кўрсатиш учун ҳарбий куч ишлатишга ҳам тайёр эканини айтди.\nУнга кўра, АҚШ Форс кўрфазидаги иттифоқчиларига ҳудудий ракетага қарши тизимни ташкил этишда, қуролларни тезкор етказиб беришда, махсус кучлар ва чегарачиларни тайёрлашда ёрдам беради.\nОбама араб давлатлари раҳбарларини Эрон билан ядровий дастур бўйича халқаро шартноманинг имзоланиши Форс кўрфази хавфсизлиги учун фойдали бўлишига ва бундан ҳеч қандай таҳдид йўқлигига ишонтиришга ҳаракат қилди.\nАввалроқ суний мусулмонлар яшовчи араб давлатлари асосан шиалар яшовчи Эронга нисбатан Ғарб санкцияларининг бекор қилиниши ортидан минтақадаги хавфсизликка таҳдид пайдо бўлади, деб ташвиш билдирган эди.


ЎзА - «Маҳалла ифтихори» кўкрак нишонини таъсис этиш тўғрисида\n«Маҳалла ифтихори» кўкрак нишонини таъсис этиш тўғрисида\n13.07.2017 20:12 Чоп этиш версияси\nЖамиятимизда фуқароларнинг ўзини ўзи бошқариш органларининг ўрни ва ролини кучайтириш, жойларда маънавий муҳит барқарорлигини таъминлаш, миллатлараро дўстлик ва ҳамжиҳатликни мустаҳкамлаш, ёш авлодни она Ватанга муҳаббат ва истиқлол ғояларига садоқат руҳида тарбиялаш, аҳолини ижтимоий қўллаб-қувватлаш, кенг қамровли профилактика тадбирлари ва жамоатчилик назоратини амалга ошириш, маҳалла фуқаролар йиғинларининг моддий-техника базасини ривожлантириш ишларига муносиб ҳисса қўшиб келаётган фаол, ташаббускор фуқаролар ва жамоатчилик тузилмалари вакилларини тақдирлаш мақсадида ҳамда Ўзбекистон Республикаси Президентининг 2017 йил 3 февралдаги «Маҳалла институтини янада такомиллаштириш чора-тадбирлари тўғрисида»ги ПФ-4944-сонли Фармонига асосан:\n1. «Маҳалла ифтихори» кўкрак нишони таъсис этилсин.\n«Маҳалла ифтихори» кўкрак нишони тўғрисидаги Низом 1-иловага мувофиқ;\n«Маҳалла ифтихори» кўкрак нишони ва унинг гувоҳномасининг тавсифлари 2, 3-иловаларга мувофиқ тасдиқлансин.\n3. Ўзбекистон Республикаси Вазирлар Маҳкамаси «Маҳалла ифтихори» кўкрак нишонлари ва уларнинг гувоҳномалари тайёрланишини таъминласин.\n4. Фуқароларнинг ўзини ўзи бошқариш органлари фаолиятини мувофиқлаштириш бўйича республика кенгашининг «Маҳалла ифтихори» кўкрак нишонлари ва уларнинг гувоҳномаларини тайёрлаш билан боғлиқ харажатлар Ўзбекистон «Маҳалла» хайрия жамоат фонди маблағлари ҳисобидан қопланиши тўғрисидаги таклифи маъқуллансин.\nТошкент шаҳри, 2017 йил 13 июль\n2017 йил 13 июлдаги\nПҚ-3132-сонли Қарорига 1-илова\n«Маҳалла ифтихори» кўкрак нишони тўғрисидаги\n1. «Маҳалла ифтихори» кўкрак нишони (кейинги ўринларда – кўкрак нишони) билан жамиятимизда фуқароларнинг ўзини ўзи бошқариш органларининг ўрни ва ролини кучайтириш, жойларда маънавий муҳит барқарорлигини таъминлаш, миллатлараро дўстлик ва ҳамжиҳатликни мустаҳкамлаш, ёш авлодни она Ватанга муҳаббат ва истиқлол ғояларига садоқат руҳида тарбиялаш, аҳолини ижтимоий қўллаб-қувватлаш, кенг қамровли профилактика тадбирлари ва жамоатчилик назоратини амалга ошириш, маҳалла фуқаролар йиғинларининг моддий-техника базасини ривожлантириш ишларига муносиб ҳисса қўшиб келаётган фаол, ташаббускор фуқаролар ва жамоатчилик тузилмалари вакиллари тақдирланадилар.\nКўкрак нишони билан Ўзбекистон Республикаси фуқароси бўлмаган шахслар ҳам тақдирланиши мумкин.\n2. Кўкрак нишони билан тақдирлашга оид таклифлар маҳалла фуқаролар йиғинлари томонидан (фуқаролар вакилларининг йиғилишлари қарорлари асосида) Фуқароларнинг ўзини ўзи бошқариш органлари фаолиятини мувофиқлаштириш бўйича туман (шаҳар) кенгашларига берилади.\n3. Фуқароларнинг ўзини ўзи бошқариш органлари фаолиятини мувофиқлаштириш бўйича туман (шаҳар) кенгашларининг кўкрак нишони билан тақдирлашга оид таклифлари Қорақалпоғистон Республикаси, вилоятлар ва Тошкент шаҳар ҳудудий кенгашлари томонидан кўриб чиқилиб, ҳар йилнинг 1 май санасига қадар Фуқароларнинг ўзини ўзи бошқариш органлари фаолиятини мувофиқлаштириш бўйича республика кенгашига (кейинги ўринларда – Республика кенгаши) тақдим этилади.\n4. Кўкрак нишони билан тақдирлашга оид таклифларни кўриб чиқиш тартиби Республика кенгаши томонидан белгиланади.\n5. Республика кенгашининг қарори билан кўкрак нишонига тавсия этилган номзодларни кўриб чиқиш бўйича доимий комиссия (кейинги ўринларда – комиссия) ташкил этилади.\n6. Комиссия хулосаси асосида Республика кенгашининг кўкрак нишони билан тақдирлашга оид қарори қабул қилинади.\nКўкрак нишони билан тақдирлаш тўғрисидаги қарор Республика кенгашининг ахборот воситаларида эълон қилинади.\n7. Кўкрак нишони билан тақдирланган шахслар энг кам ойлик иш ҳақининг тўрт баравари миқдорида бир йўла тўланадиган пул мукофоти оладилар.\nБир йўла тўланадиган пул мукофотлари Ўзбекистон «Маҳалла» хайрия жамоат фонди маблағлари ҳисобидан амалга оширилади.\n8. Кўкрак нишони, унинг гувоҳномаси ва пул мукофоти Мустақиллик куни байрами арафасида Республика кенгаши раиси (ёки унинг топшириғига биноан бошқа масъул шахслар) томонидан тантанали вазиятда топширилади.\n9. Кўкрак нишони билан тақдирланган шахсларнинг маҳалла тизими ривожига қўшган муносиб ҳиссаси ва ибратли фаолиятини кенг тарғиб қилиш мақсадида маҳалла фуқаролар йиғинлари ҳамда туман (шаҳар) марказларидаги «Маҳалла маркази» мажмуалари биноларига ўрнатиладиган «Маҳалламиз ифтихорлари» ахборот пешлавҳасининг намунавий шакли Республика кенгаши томонидан ишлаб чиқилади ва тасдиқланади.\n10. Кўкрак нишони билан тақдирланган шахслар Ўзбекистон «Маҳалла» хайрия жамоат фонди ҳисобидан мамлакатимиз санаторийларида даволанишлари учун бир маротабалик бепул йўлланма олиш ҳуқуқига эга бўладилар.\n11. Кўкрак нишони такроран берилмайди.\nПҚ-3132-сонли Қарорига 2-илова\n«Маҳалла ифтихори» кўкрак нишонининг\n«Маҳалла ифтихори» кўкрак нишони диаметри 34 миллиметрли доира шаклида бўлиб, мис қотишмасидан тайёрланади.\nКўкрак нишонининг олд томони юқори қисмида Ўзбекистон Республикасининг харитаси, унинг остида маҳалланинг рамзий дарвозасини ифодаловчи арка тасвири кўтарилаётган қуёш нурлари фонида акс эттирилган.\nКўкрак нишонининг айланаси бўйлаб зарҳал ҳошия билан ўралган кўк рангдаги эмал доира ичида «MAHALLA IFTIXORI» сўзлари ёзилган. Ҳарфларнинг баландлиги 2,3 миллиметр, ёзувлар зарҳалланган. Унинг пастки қисми марказида иккита саккиз қиррали юлдуз оралиғида фахр-ифтихор ва шараф маъноларини ифода этувчи дафна япроқлари тасвирланган.\nКўкрак нишонининг орқа томони марказида беш қаторда ҳарфларнинг баландлиги 2 миллиметр бўлган «MAHALLA», «TIZIMI RIVOJIGA», «QO‘SHGAN», «MUNOSIB HISSASI», «UCHUN» сўзлари ёзилган.\nКўкрак нишони илгакчалар ва ҳалқача ёрдамида тўғри тўртбурчак шаклидаги қадағичга уланган.\nҚадағичнинг эни – 26 миллиметр, бўйи – 17 миллиметрдан иборат. Қадағич эни 22 миллиметрли шойи лента билан қопланган бўлиб, лентанинг ўртасидан эни 8 миллиметрли оқ рангли йўл, икки четидан эса ҳар бирининг эни 7 миллиметр бўлган яшил рангли йўл ўтган.\nПҚ-3132-сонли Қарорига 3-илова\n«Маҳалла ифтихори» кўкрак нишони гувоҳномасининг\n«Маҳалла ифтихори» кўкрак нишони гувоҳномаси 160х110 миллиметр ўлчамдаги китобча шаклида бўлиб, 240 г/кв.м. қалинликдаги офсет қоғоздан тайёрланади.\nГувоҳноманинг ташқи томони (биринчи ва тўртинчи бетлари) кўк рангда бўлиб, плёнка билан қопланган.\nГувоҳноманинг биринчи бети эни 7,5 миллиметрли, ички бурчаклари айлана шаклида бўлган тўқ кўк рангли ҳошия билан ўралган.\nГувоҳноманинг юқори чеккасидан (биринчи бети) 35 миллиметр пастда, марказда оралиғи 3,5 миллиметрли икки сатрдан иборат матн жойлашган. Биринчи сатрда «Mahalla iftixori», иккинчи сатрда «ko‘krak nishoni» («Times new Roman Bolt» шрифти, 17-кегль) сўзлари ёзилган. Ундан 6 миллиметр пастда «GUVOHNOMASI» (катта ҳарфларда, «Times new Roman Bolt» шрифти, 17-кегль) сўзи ёзилган. Ёзувлар зарҳал рангида акс эттирилган.\nПастки чизиқдан 6 миллиметр қуйида, марказда оралиғи 2 миллиметрли уч сатрдан иборат матн жойлашган. Биринчи сатрда «Fuqarolarning o‘zini o‘zi boshqarish», иккинчи сатрда «organlari faoliyatini muvofiqlashtirish», учинчи сатрда «bo‘yicha respublika kengashining» («Times new Roman Bolt» шрифти, 10-кегль) сўзлари ёзилган.\nУндан 5 миллиметр пастда оралиғи 4 миллиметр бўлган икки сатрдан иборат матн жойлашган. Биринчи сатрда «20__ y. «___» ___________dagi», иккинчи сатрда «____-sonli Qaroriga asosan» («Times new Roman Bolt» шрифти, 10-кегль) сўзлари ёзилган.\nУндан 5 миллиметр пастда, марказда оралиғи 5 миллиметрли икки сатрдан иборат матн жойлашган. Биринчи cатрда марказда «Mahalla iftixori» («Times new Roman Bolt» шрифти, 12-кегль), иккинчи сатрда «ko‘krak nishoni bilan mukofotlandi» («Times new Roman Bolt» шрифти, 10-кегль) сўзлари ёзилган.\nСўнгги сўзлардан 9 миллиметр пастда, чап томонда оралиғи 2 миллиметрли икки сатрдан иборат матн жойлашган. Биринчи сатрда «Respublika», иккинчи сатрда «kengashi raisi» («Times new Roman Bolt» шрифти, 10-кегль) сўзлари ёзилган.


Ғолиблар Мадридга қайтди\n16 октябр 2021, Тошкент вақти: 22:59\nИспаниянинг футбол бўйича миллий терма жамоаси жаҳон чемпионлигини қўлга киритгач, Жанубий Африкадан Мадридга қайтди.\nИспания – Нидерландия матчи якунига етган якшанба оқшомидан буён бутун Испания бўйлаб кеча кун бўйи ғалаба тантана қилинди.\nФутбол ишқибозларидан бири миллий терма жамоани назарда тутиб бундай деди:\n- Улар дунё бўйлаб энг зўр ўйинчилар бўлди. Эвараларимга ҳам бугунгидай байрам насиб қилишига умид қиламан. Яна билмадим, яна қачондир бугунгидай ғалаба насиб қиларкин.\nИспания футболчилари жаҳон чемпионатлари тарихида илк бор ғолибликни қўлга киритди.


Туркияда табиий офат қурбонлари сони ошмоқда\nТуркияда рўй берган сув тошқини камида 30 одам умрига зомин бўлган, бир қанча одам бедарак йўқолгани хабар қилинмоқда.\nАввалроқ айрим манбалар тошқинда 6 киши, бошқа манбалар эса 10 киши хабар қилган эдилар.\nТабиий офатдан энг кўп Истанбул аҳли азият кўрмоқда. Истанбулнинг халқаро аэропортига элтувчи асосий йўллари чуқур сув остида қолган.\nСув тошқинига тўхтовсиз ёмғирлар сабаб бўлган. Истанбул атрофида сўнгги 80 йил мобайнида бундай тўхтовсиз ёмғир ёғмаган.\nЯқин кунларда Туркия шимолий-ғарбида янада кўпроқ ёғингарчилик бўлиши башорат қилинмоқда.


Бугун Халқаро кураш куни\n16:21 / 06.09.2015\nБундан роппа-роса 17 йил муқаддам — 1998 йилнинг 6 сентябрь куни Халқаро кураш ассоциациясига асос солинган эди. Шундан сўнг миллий спорт тури ҳисобланган кураш йилдан-йилга ўз нуфузи ва қамровини ошириб, дунёга танилиб борди. Дунёнинг барча қитъаларида, кўплаб мамлакатларда кураш федерациялари ташкил этилди. Юзлаб нуфузли халқаро мусобақалар ташкил этилди. Бугунги кунга келиб жаҳоннинг 122та давлатида кураш федерациялари фаолият олиб бориб, мазкур мамлакатларда минглаб курашчилар етишиб чиқмоқда.\nКурашнинг спорт турлари орасида ўз ўрнини топиб, дунё миқёсида тобора шуҳрат қозониб бораётгани, ҳар йили 6 сентбрь санасида Халқаро кураш кунининг нишонланаётгани кўнглимизга бир олам фахр ва ифтихор туйғуларини бахш этади.\nХалқаро кураш ассоциациясининг байроғи яна кўплаб спорт мажмуалари узра ҳилпираб, ўзбекча “ҳалол”, “чала”, “ёнбош” сингари сўзлар янграйверсин, барчамизда ушбу сана муборак бўлсин!\nKun.uz сайти таҳририяти


Отабек Шомуродов: "Элдор "Рома"да нега захирадан майдонга тушаётганини Моуриньюдан сўраш керак" / CHAMPIONAT.asia\nОтабек Шомуродов: "Элдор "Рома"да нега захирадан майдонга тушаётганини Моуриньюдан сўраш керак"\nТеглар : Илҳом Шомуродов"Рома"Элдор ШомуродовЖозе МоуриньюОтабек ШомуродовАзамат Шомуродов\n"Нефтчи" мухлислар клуби жамоанинг фахрий футболчилари билан онлайн мулоқот ташкил этишни давом эттирмоқда.\nХусусан, навбатдаги мулоқот иштирокчиси жамоанинг таниқли собиқ футболчиси Отабек Шомуродов бўлди. Мухлислар билан ташкил этилган суҳбат жараёни савол-жавоб кўринишида эътиборингизга ҳавола этилмоқда.\n- Отабек ака, футболга кириб келишингизга ким сабабчи бўлган? Шунингдек, ҳозирги "Нефтчи" ҳақида нималарни айта оласиз?\n- Авваламбор, мулоқотга таклиф учун сизларга раҳмат. Футболга кириб келишимга дадам сабабчи бўлганлар. "Нефтчи"ни ҳеч қачон унутмайман. Жамоа хоҳ Про лига, хоҳ Суперлигада бўлмасин, ҳамиша мухлислик қилаверамиз. Ҳозир "Нефтчи"да яхши жамоа шаклланмоқда, мавсум якунида Суперлигада чемпионлик насиб этишини тилаб қоламан.\n- Шомуродовлар оиласи ҳақида мухлисларга маълумот бериб ўтсангиз...\n- Оилада 6 нафар фарзандмиз – беш ўғил, бир қиз. Энг каттамиз – Азамат акам, яъни Элдор Шомуродовнинг оталари. Азамат акам ҳам футбол билан шуғулланганлар. Кейинги икки акам бошқа соҳада фаолият юритишган. Кейин Илҳом ва мен футбол билан шуғулланганмиз. Ҳозир мана Элдор футбол билан шуғулланяпти.\n- "Нефтчи" сафига қўшилишингиз қандай юз берган?\n- Термизда "Нефтчи"га қарши ўйин ўтказганмиз. Шунда жамоанинг ўша вақтдаги бош мураббийи Юрий Саркисян мени "Нефтчи"да кўришни истаётганини айтганди. Таклифни қабул қилганман ва шу тариқа жамоа сафига келиб қўшилганман.\n- Фарзандларингиз футбол билан шуғулланишадими?\n- Бир қиз, икки ўғлим бор. Катта ўғлим Ойбек, кичкинаси Оғабек. Ҳозирда иккиси ҳам "Бунёдкор" футбол академиясида футбол билан шуғулланишмоқда.\n- Элдор Шомуродов "Рома"да нега захирадан майдонга тушяпти?\n- Буни Жозе Моуриньюдан сўраш керак (кулади).\n- Демак, бу Моуриньюнинг айби, шундайми?\n- Йўқ, бундай демаган бўлардим. Қандай мақсадда Элдорни асосий таркибда туширмаётганини фақат Моуриньюнинг ўзи билади.\n- Фаолиятингиз давомида ўйнаган клубларингиз орасида энг ёрқин хотиралар қайси жамоа билан боғлиқ?\n- Албатта, бу – "Нефтчи". Бу жамоа сафида 3 йил ўйнадим.\n- Фаолиятингизни қайси жамоада якунлагансиз?\n- Охирги ўйнаган жамоам Жиззахнинг "Сўғдиёна” клуби бўлган. Футболчилик фаолиятимни айнан шу жамоада якунлаганман.\n- Сиз учун қийин бўлган танловли савол. Суперлигада "Нефтчи" – "Сурхон" учрашувида кимга мухлислик қилган бўлардингиз?\n- Ҳар икки жамоа мен учун қадрдон ҳисобланади. "Сурхон"га мухлислик қилган бўлардим.\n- Элдор билан гаплашиб турибсизларми?\n- Ҳа, Илҳом иккимиз ижтимоий тармоқлар орқали деярли ҳар куни гаплашиб турамиз. Қўллаб-қувватлаймиз, гол урса, табриклаймиз, қувонамиз. Янги йил олдидан Элдорни фарзанди бир ёшга тўлганида Азамат акамлар Италияга бориб, ўйинларини стадиондан кузатиб қайтдилар. Режалаштириб турибмиз, яқин кунларда бориб, Элдорни қўллаб-қувватлаб келмоқчимиз.\n- Бу каби мураббийлар жуда кам учрайди. Юрий Вазгенович кучли психолог бўлган, мақсадингизни олдиндан билиб турарди. Шунингдек, ҳар бир футболчининг алоҳида кучли жиҳатларини аниқлай оларди.\n- Футболчилик фаолиятингизни якунлаганингиздан сўнг мураббийлик ҳақида ўйлаб кўрмадингизми?\n- Йўқ, футболни якунлаганимдан сўнг тадбиркорлик фаолияти билан шуғулланяпман. Мураббийлик курсларида ўқимадим, тўғрисини айтсам, бу ҳақда ўйлаб кўрганим йўқ.\n- "Нефтчи" жамоасига тилакларингиз...\n- "Нефтчи"га ғалабалар тилайман, ҳамиша омад ва муваффақият ёр бўлсин. Мавсум якунида чемпионликни қўлга киритиб, мухлисларга қувонч улашсин.\nБАА. Шукуровнинг голи “Шаржа”га ғалаба келтирди 11\nАбрахам А Серия рекордини янгилади 5


Афғонистонда «Толибон» бир кунда 13 та туман устидан ўз назоратини ўрнатди 4-08-2021, 10:01 | Zamin.uz\n00:01 / 05.07.2021\nБу «Толибон» томонидан бундай қисқа вақт ичида қўлга олинган энг кўп сонли туманлардир. Хусусан, «Толибон» аъзолари Бадахшон вилоятидаги тўққизта, Тоҳар вилоятидаги иккита, Пактиядаги битта ҳамда Қандаҳор вилоятидаги яна битта туман устидан назорат ўрнатди.\nҚўшинларнинг чиқариб кетилиши Афғонистонда «Толибон» ҳаракати исёнчилари фаоллашган бир пайтда амалга оширилмоқда. Май ойидан буён улар катта кўламли ҳужум операциясини амалга ошириб, кўпинча ҳукумат кучларини сиқиб чиқармоқда. “Замин” янгиликларини “Youtube”да кузатиб боринг\nЯнгиликлар » Дунё » Афғонистонда «Толибон» бир кунда 13 та туман устидан ўз назоратини ўрнатди


Qalampir.uz | Ўзбекистондаги қамоқхоналарда намоз ўқиш мумкинми?\nЎзбекистондаги қамоқхоналарда намоз ўқиш мумкинми?\nЖамият\t05 Август 17:08 5734\nЎзбекистондаги қамоқхоналарда маҳбуслар намоз ўқиши мумкинми? Ушбу савол бугун Миллий матбуот марказида бўлиб ўтган анжуманда кўтарилди.\n“Жазони ижро этиш муассасаларида фақат ислом динига эътиқод қилувчи маҳбуслар сақланмайди. Жазони ижро этиш муассасасида кун тартиби битта. Кимдир учун бошқача тартиб жорий этилмайди. Кимдир намоз ўқиш учун соат 04:00 да туриши керак бўлса, кимдир рўза тутиш учун саҳарлаб уйғонса, бу кун тартибининг бузилишига сабаб бўлади. Кимдир соат 3:00 да, кимдир 4:00 да, кимдир 5:00 да, бошқаси 6:00 да уйғонса, кимдир умуман турмаса... шунинг учун ҳам шундай тартиб белгиланганки, жазони ижро этиш колонияларида кун тартиби ягона, уни бузмаган ҳолатда ким ўз ибодати билан шуғулланса, ҳеч кимга эътироз билдирилмайди ва бунинг учун жазо чоралари қўлланилмайди”, дейди Ички ишлар вазирлиги Жазони ижро этиш бош бошқармаси бошлиғи Жамшид Султонов.\nМаълумки, Шавкат Мирзиёев Ўзбекистон Республикаси Президенти бўлгач, мамлакатда диний эътиқод эркинлиги таъминланди. Айниқса, ислом динига эътиқод қилувчиларга шароитлар яратилди. Султоновнинг маълум қилишича, бу муҳит қамоқхоналарда ҳам сезилади. Унга кўра, маҳбуслар рўза тутиши, ибодат қилиши мумкин.\n“Маҳбус ўзи тунги ибодатларни қила оламан ёки саҳар туриб, рўза тута оламан деса, ҳеч ким уни тушликка олиб чиқиб, овқат ейсан, сув учасан деб мажбурламайди. Намозга келсак, маҳбуслар кун тартибига ҳалал бермаган ҳолатда ибодат қилишлари мумкин. Ҳаммамиз биламиз, диний ибодат Яратган ва банданинг ўртасида, у бировга айтиб ёки кўрсатиб қилинадиган нарса эмас. Дилинг Аллоҳда, қўлинг меҳнатда бўлсин дейди. Жазони ижро этиш муассасаларида ҳам кимки кун тартибини бузмаган ҳолатда ибодат қиламан деса, унга ҳеч ким тўсқинлик қилмайди”, дея қўшимча қилади Султонов.\nЭслатиб ўтамиз, Ўзбекистон Республикаси Шавкат Мирзиёев жорий йил 2 августда “Қорақалпоғистон Республикаси Ички ишлар вазирлигининг 19-сон ихтисослаштирилган Жазони ижро этиш колониясини тугатиш тўғрисида”ги қарорни имзолади.\nМазкур қамоқхонада оғир ва ўта оғир жиноятлар содир этган, узоқ муддатга озодликдан маҳрум қилинган маҳбуслар сақланаётган эди.\nНамоз Жаслиқ колонияси\nЖума куни масжиддаги кутилмаган ҳолат Жаслиқда 5 минг нафар диний экстремист сақланаётгани ростми? Жаслиқдаги “борса келмас” нега ёпилди? Жаслиқда сақланаётган Шуҳрат Ғуломов энди қайси қамоқхонага жўнатилади? Жаслиқда 16 февраль воқеаларига алоқадор маҳбуслар борми? Жаслиқдаги қамоқхонанинг ёпилишига қаршилар бор!\n11 Декабрь 21:26 33346\n11 Декабрь 15:25 16705\n12 Декабрь 16:40 15806\n11 Декабрь 20:58 15471\n11 Декабрь 21:47 15457


"Ал Жаиш"га учта техник мағлубият ёзилди ёхуд "Бунёдкор" иккинчи ўринда! (1 апрель ҳазили) / CHAMPIONAT.asia\n"Ал Жаиш"га учта техник мағлубият ёзилди ёхуд "Бунёдкор" иккинчи ўринда! (1 апрель ҳазили)\n01 апр 07:00\nОсиё чемпионлар лигаси "B" гуруҳида иштирок этаётган Қатарнинг "Ал Жаиш" клуби регламентни бузгани учун жазоланди.\nГап шундаки, "Бунёдкор" билан бир гуруҳда ўйнаётган "Ал Жаиш" ОЧЛдаги легионерлар лимитини бузган. Бу ҳолатга "Ал Фатҳ" клуби мутасаддилари эътибор қаратишган.\nОЧЛда клублар 3+1 легионерлар лимитидан фойдаланиш ҳуқуқига эгалар. "Ал Жаиш" сафида гуруҳ босқичида Андерсон Мартинс, Нилмар (иккиси Бразилия), Жирес Кембо Экоко (Франция), Муҳаммад Матнани (Тунис), Рами Фаёз (Иордания) ва Сеул Ки Го (Жанубий Корея) каби легионер футболчилар майдонга тушишди. Бу ҳам етмагандек Вагнер Рибейро (Бразилия) ҳар учала ўйинда захира футболчилари орасида қайд этилган.\nОФК бу вазиятни ўрганиб чиқиб Қатар клубининг барча ўйинларига техник мағлубият ёзди, рақиб жамоаларга эса техник ғалабалар берилди. "Ал Жаиш" устози тунислик Набил Маълул эса ОЧЛда ҳам худди ЕЧЛ каби легионерларга лимит йўқ деб ҳисоблагани учун футболчиларни майдонга туширганини маълум қилган. Аммо ОФК ўз қарорини ўзгартирмади.\nШундан сўнг, "B" квартетидаги вазият тубдан ўзгариб кетди.\n25 мартдаги вазият\n№ Жамоа Ў Ю Д М Т-Н Очк\n1 Ал Жаиш 3 1 2 0 2 - 1 5\n3 Бунёдкор 3 0 2 1 2 - 3 2\n4 Ал Фатҳ 3 0 2 1 0 - 1 2\n1 апрелдаги вазият\n1 Фулад 3 2 1 0 2 - 1 7\n2 Бунёдкор 3 1 2 0 1 - 1 5\n3 Ал Фатҳ 3 1 1 1 0 - 1 4\n4 Ал Жаиш 3 0 0 3 0 - 0 0\nЭнди "Бунёдкор" гуруҳда иккинчи ўринга чиқиб олди. Агар бугун "қалдирғочлар" ғолиб бўлишса биринчи ўринга чиқиб олишади.\nАлбатта, бу 1 апрель ҳазили эди.